text:
ABAKURAMBERE N’ABAHANUZI
IGICE CYA 23 - IBYAGO MU MISIRI2
Aroni abwirijwe n’abamarayika, ajya gusanganirira mwene se bari bamaze igihe kirekire batandukanyijwe; maze bahurira mu butayu hafi y’i Horebu. Aho ni ho bagiraniye urugwiro, maze Mose abwira Aroni “amagambo yose Uhoraho yari yamutumye, n’ibyerekeye ibitangaza byose yari yaramutegetse gukora.” Kuva 4:28. Mose na Aroni bafatanya urugendo berekeza mu Misiri; maze bageze i Gosheni, batangira kwegeranya abakuru b’Abisiraheli. Aroni abasubiriramo ibyo Imana yari yabwiye Mose byose, maze Mose nawe abereka ibimenyetso Uwiteka yari yahawe. Abisiraheli baremera, maze bumvise ko Uhoraho azi amagorwa yabo akaba agiye kubarokora, barapfukama baramuramya.” Kuva 4:31. AA 169.1
Mose kandi yari yahawe ubutumwa agomba kubwira umwami. Abo bavandimwe binjiye mu ngoro y’umwami nk’abajyanye ubutumwa bw’Umwami w’abami, maze bavuga mu izina ry’Uwabatumye muri aya magambo: “Uhoraho Imana y’Abisiraheli aravuga ati, ‘Reka ubwoko bwanjye bugende, bujye kunkorera iminsi mikuru mu butayu.” Umwami arabaza ati, ” Yehova ni nde kugira ngo mbe namwumvira ndeke Abisiraheli bagende? Sinzi Yehova, kandi Abisiraheli sinzabareka ngo bagende.” AA 169.2
Mose na Aroni barongera bati, ” Uhoraho ni Imana yacu twebwe Abaheburayo kandi yaratubonekeye; none tureka tujye mu butayu, ahantu h’urugendo rw’iminsi itatu, tumutambire ibitambo. Naho ubundi yaturimbuza icyorezo cyangwa inkota.” AA 169.3
Izo nkuru ndetse n’ibyo bashishikariye kubwira abantu bigera ku mwami. Uburakari bw’umwami burabakongerezwa. Arababwira ati, “Mose na Aroni, ni iki gitumye murekesha abo bantu imirimo yabo?” “Nimusubire ku mirimo yanyu!” Igihugu cyari cyamaze guhomba kubera abo banyamahanga bari bagiye. Abitekereje arongera ati: “Dore abantu bo mu gihugu baragwiriye, none mubaruhuye uburetwa bwabo.” AA 169.4
Muri ubwo buretwa bwabo, Abisiraheli bari baribagiwe amategeko y’Imana, kandi batakiyagenderamo. Isabato muri rusange ntiyari icyubahirizwa, ibyo ababakoreshaga mu buretwa babategekaga gukora byatumaga kuyubahiriza bidashoboka. Ariko Mose yeretse ubwoko bwe ko kubaha Imana aribwo bwari uburyo bw’ikubitiro bwo kugira ngo barokorwe; kandi ababakandamizaga babonye imbaraga zirimo gukoreshwa kugira ngo bongere kubahiriza Isabato. AA 169.5
Ibyo byabujije umwami amahoro cyane, akeka ko Abisiraheli bafite umugambi wo kumugomera ngo badakora imirimo ye. Yagombaga gukora uko ashoboye kose kugira ngo badasigarana igihe na gito cyo gutegura imigambi mibi. Nibwo yahereyeko atanga itegeko ryo gukaza ingoyi y’uburetwa bwabo maze agacubya umwuka bari bafite wo gushaka kwitegeka. Kuri uwo munsi hatanzwe amategeko yo gutuma imirimo bakoraga irushaho kuba mibi kandi bakandamizwa biruseho. Ibikoresho byo kubaka byakoreshwaga ahantu henshi muri icyo gihugu byari amatafari ya rukarakara; inkuta z’amazu menshi akomeye zari zubakishijwe ayo matafari, maze bagatambagizaho amabuye; kandi kubumba amatafari byasabaga gukoresha umubare munini cyane w’abacakara. Bavangaga ibumba n’ibyatsi kugira ngo bikomere, kandi habaga hakenewe ibyatsi byinshi. Ubwo noneho umwami ategeka ko batongera kuzanirwa ibyatsi; ko ahubwo abakozi bagomba kubyishakira ubwabo, kandi bakabumba umubare w’amatafari basanzwe babumba. AA 169.6
Iryo tegeko ryahagaritse imitima Abisiraheli bose bari mu gihugu. Abakoresha b’Abanyamisiri bashyizeho abakuru b’Abaheburayo kugenzura uwo murimo. Ubwo babwirwaga gukora iby’umwami yavuze, abantu bakwiriye mu gihugu cyose bashaka ibitsinsi by’inganagano mu cyimbo cy’ibyatsi; ariko ntibashobora kugera ku mubare w’amatafari bari basanzwe babumba ku munsi. Ku bwo kutawugeraho, Abaheburayo bari bahagarikiye imirimo barakubiswe bikabije. AA 170.1
Abo bakuru b’Abisiraheli bibwiye ko uko gukandamizwa kudaturutse ku mwami ahubwo kuvuye ku batware b’Abanyamisiri; maze bajya gutakambira umwami. Umwami abasubiza abacunaguza ati, “Muri abanebwe bikabije! Niyo mpamvu mushaka kujya gutambira Uhoraho ibitambo.” Bategetswe gusubira ku mirimo yabo; kandi uburetwa bwabo ntibworoshywe na gato. Bagarutse bavuye ibwami, basanze Mose na Aroni babategereje, maze barabatakira bati, “Uhoraho abarebe, abacire urubanza. Mubonye ngo muratuma umwami n’abatware be batwanga urunuka, kandi mukabaha urwitwazo rwo kutwica!” AA 170.2
Mose yumvise ayo magambo bamubwiye arababara cyane. Imibabaro y’abantu yari yiyongereye. Mu gihugu cyose humvikana imiborogo y’abakuru n’abana kubwo kwiheba. Bose bahurizaga hamwe kumushinja iyo mpinduka mbi cyane y’imibereho yabo. Kubwo gushenguka umutima, Mose ajya gutakambira Uhoraho agira ati, “Nyagasani, kuki wagiriye nabi ubu bwoko? Ni iki cyatumye untuma? Kuva nabwira umwami wa Misiri ibyo wantumye, yagiriye nabi ubwoko bwawe, nyamara ntabwo wigeze uburengera!” Uhoraho aramusubiza ati, “Ugiye kwirebera icyo nzakorera uwo mwami wa Misiri. Nzamuhata areke Abisiraheli bagende, ndetse muhate abirukane bamuvire mu gihugu!” Yongeye kwibutswa isezerano Imana yagiranye na basekuruza, maze yumva agize ibyiringiro ry’uko rizasohora. AA 170.3
Mu myaka yose Abisiraheli babaye mu bucakara bwo mu Misiri, hari bamwe bari barakomeje gusenga Imana. Abo bakurwaga umutima no kubona abana babo biroha mu bizira by’abapagani buri munsi, ndetse bagapfumira imana z’impimbano. Muri ako kababaro, batakiye Uhoraho kugira ngo abakure kuri iyo ngoyi y’Abanyamisiri, kugira ngo batandukane burundu n’ibyo bigirwamana byashoboraga kubangiza. Ntibigeze bahisha kwizera kwabo, ariko bahamiriza Abanyamisiri ko uwo basenga ari Umuremyi w’ijuru n’isi, ariwe Mana y’ukuri kandi nzima. Basubiraga mu bihamya by’uko Umuremyi ariho kandi afite ububasha, uhereye mu irema ukageza mu gihe cya Yakobo. Abanyamisiri bagize amahirwe yo kumenya idini y’Abaheburayo; ariko banga ko abacakara babo babigisha, maze bagerageza kwireherezaho abasengaga Imana babashukisha ibihembo, noneho babonye bibananiye, babatera ubwoba kandi babagirira nabi. AA 170.4
Abakuru b’Abisiraheli bihatiye gukomeza ukwizera kwa bene wabo kwarimo gukendera, bongera kubibutsa amasezerano yasezeranyijwe ba sekuruza n’amagambo yahanuwe na Yozefu mbere yo gupfa kwe, abahanurira ko bazarokorwa bakavanwa mu Misiri. Bamwe bajyaga gutega amatwi maze bakizera. Abandi bakanga kwiringira bitewe n’ibyo babonaga bibazengurutse. Abanyamisiri bamenye ibyo abacakara babo babwiwe, bahinyura ibyo Abisiraheli biringiye maze bahakana imbaraga y’Imana yabo n’agasuzuguro kenshi. Bababwiraga ko ari abacakara kandi bakabacunaguza bavuga bati: “Niba Imana yanyu ari intabera n’inyambabazi, kandi ikaba ifite ubushobozi buruta ibw’imana z’Abanyamisiri, ni kuki itabakura mu buretwa?” Ibyo babivugaga bahereye ku mibereho bari bafite. Baramyaga utumana Abisiraheli bavugaga ko ari imana z’ibinyoma, ariko kandi bari igihugu gikize kandi gikomeye. Bavugaga ko imana zabo zabahaye imigisha y’uburumbuke kandi ko zabahaye Abisiraheli ngo babakorere bababere abacakara, maze bakirata ko bafite ubushobozi bwo gukandamiza no kwica abasenga Imana Ishobora byose. Umwami ubwe nawe yirataga ko Imana y’Abaheburayo idashobora kubavuvunura mumaboko ye. AA 171.1
Bene ayo magambo niyo yacaga intege Abisiraheli benshi. Ibyo byababagaho kenshi igihe cyose Abanyamisiri babigaragazaga. Ni ibyo ukuri koko bari abacakara, kandi bagombaga kwihanganira ubugome bwose abakoresha babo babaga bahisemo kubagirira. Abana babo barahigwaga maze bakicwa, kandi ubugingo bwabo bwari bubabereye umutwaro. Ariko kandi baramyaga Imana yo mu ijuru. Niba koko Imana yo mu ijuru yararutaga izindi mana zose, ntiyari kubareka ngo bahere ku ngoyi y’abasenga ibigirwamana. Ariko abakiranukiraga Imana bo bari basobanukiwe n’uko impamvu yatewe n’uko Abisiraheli bari barimuye Imana, bagashyingiranwa n’abapagani, bigatuma basenga ibigirwamana — maze Imana ikemera ko bajyanwa mu bucakara; kandi bijeje bene wabo nta gushidikanya ko bidatinze Imana izaca ingoyi y’ubakandamiza. AA 171.2
Abaheburayo bari biteze ko bazabona umudendezo hatabayeho kugeragezwa na kumwe ko kwizera kwabo cyangwa kubabazwa cyangwa amakuba. Ariko rero bari bataritegura kubohorwa ingoyi. Kwizera Imana kwabo kwari guke, kandi ntibari biteguye kunyura mu mibabaro kugeza ubwo Imana ibona ko ikwiye gukorana na bo. Benshi bari banyuzwe no kwigumira mu buretwa aho guhura n’ingorane zatumaga bitegura kuva mu Misiri bajya mu gihugu batari bazi; kandi imico ya bamwe yari yarabaye nk’iy’Abanyamisiri cyane ku buryo bahitagamo kwigumira mu Misiri. Nicyo cyatumye Uwiteka adahita abakurayo akimara kwerekana ubushobozi bwe imbere ya Farawo. Yacubije ibyarimo kubaho kugira ngo yerekane umwuka w’ubugome bw’umwami wa Misiri kandi anihishurire ubwoko bwe. Kubona ubutabera bwayo, imbaraga zayo n’urukundo rwayo byari gutuma bahitamo kuva mu Misiri maze bakiyegurira gukora umurimo wayo. Inshingano Mose yari koroha cyane iyo hatabaho benshi mu Bisirayeli bafashe imico mibi batifuzaga kuva mu Misiri. AA 171.3
Imana yohereje Mose ngo yongere asubire ku bwoko bwe maze abusubiriremo isezerano ry’imbabazi n’ibyiringiro bagiriwe n’ijuru ryo kubacungura. Yagiye nk’uko abitegetswe; ariko ntibari kumwumva. Ibyanditswe bivuga ngo “Babuzwa kumwumvira n’umubabaro wo mu mitima yabo utewe n’uburetwa bw’ agahato.” Na none ubutumwa buvuye ku Mana buza kuri Mose,bumubwira buti, “Genda ubwire umwami wa Misiri, areke Abisiraheli bave mu gihugu cye.” Mose afite kwiheba yashubije Uhoraho ati: “Dore n’Abisiraheli banze kunyumvira, none umwami wa Misiri yanyumvira ate kandi ntazi kuvuga neza?” Yabwiwe kujyana na Aroni bakareba umwmai wa Misiri maze bakongera kumusaba “ngo areke abana b’Isiraheli bave mu gihugu cye” AA 171.4
Yamenyeshejwe ko umwami azinangira kugeza ubwo Imana izamanukira Misiri ikayihana kandi igakurayo Abisiraheli ikoresheje ikimenyetso cyerekana ububasha bwayo. Mbere y’uko icyago cyose gitera, Mose yagombaga gusobanura uko kimeze n’ingaruka zacyo, kugira ngo umwami ashobore kugikira aramutse abihisemo. Igihano cyose kitumviwe cyagombaga gukurikirwa n’ikindi kikirusha ubukana, kugeza ubwo umutima we w’ubwirasi ucishwa bugufi, akamenya ko Umuremyi w’ijuru n’isi ariwe Mana y’ukuri kandi nzima. Uwiteka yagombaga guha amahirwe Abanyamisiri kugira ngo barebe ububi bw’abahanga babo, ko imana zabo nta bushobozi zifite, igihe bahinyuye amategeko y’Ishoborabyose. Imana yari guhana Abanyamisiri kubera gusenga ibigirwamana kandi agacecekesha amagambo yo kwiyemera kwabo yavugaga ko bahawe imigisha n’imana zitavuga kandi ntizumve. Imana yagombaga guhesha ikuzo izina ryayo, kugira ngo andi mahanga niyumva imbaraga ze ahindishwe umushyitsi n’ibikorwa bye bikomeye, kandi kugira ngo ubwoko bwe butere umugongo ibigirwamana maze baramye Imana bamaramaje. AA 172.1
Nanone Mose na Aroni barongera binjira mu ngoro y’umwami wa Misiri. Aho hari hakikijwe n’inkingi ndende n’ibyo umurimbo birabagirana, n’amashusho y’agaciro n’ibishushanyo bibajwe by’imana z’abapagani, imbere y’umwami ukomeye ni ho hari hahagaze izo ntumwa ebyiri zihagarariye ubwo bwoko bwari abacakara, baje kongera kumubwira itegeko rivuye ku Imana ngo arekure Abisiraheli. Umwami yabasabye gukora igitangaza kugira ngo berekane ko batumwe n’Imana. Mose na Aroni bari babwiwe uko bagomba kubigenza igihe basabwe icyo kimenyetso, maze noneho Aroni afata ya nkoni, ayijugunya hasi imbere ya Farawo. Ihinduka inzoka. Umwami ahamagaza “abahanga n’abarozi be,” umuntu wese muri bo ajugunya inkoni ye hasi, ziba inzoka; maze inkoni ya Aroni imira izabo.” Noneho Umwami agambirira kurusha mbere ahamya ko abarozi be bafite ububasha bungana n’ubwa Mose na Aroni; atuka abagaragu b’Uwiteka avuga ko ari ababeshyi biyita ibyo batari byo, maze yumva akomeje kunangira kubyo bamusaba. Nyamara igihe yahinyuraga ubutumwa bwabo, imbaraga y’Imana yamubujije kubagirira nabi. AA 172.2
Ntabwo ari ukuboko k’undi muntu cyangwa ubundi bushobozi Mose na Aroni bari bafite bwatumye bakora ibitangaza imbere ya Farawo, ahubwo ni ukuboko kw’Imana. Ibyo bimenyetso n’ibitangaza byakorewe kugira ngo byemeze Farawo ko NDIHO ukomeye yatumye Mose, kandi ko ari inshingano y’umwami kureka Abisiraheli bakagenda, kugira ngo bajye gukorera Imana nzima. Abapfumu n’abarozi na bo berekanye ibimenyetso n’ibitangaza, atari ibyo bakomoye kubuhanga bwabo gusa, ahubwo babiheshejwe n’ubushobozi bw’imana yabo ariyo Satani wabafashaga kugira ngo bahindanye umurimo w’Ishoborabyose. AA 172.3
Abarozi ntibigeze bahindura inkoni zabo inzoka; ahubwo hakoreshejwe uburozi, kandi bafashijwe n’umushukanyi ukomeye, bashoboye gukora ibyo. Mu mbaraga za Satani zirenze urugero, inkoni zahindutse inzoka nzima. Umutware w’ibibi, nubwo afite ubwenge n’imbaraga byose by’umumarayika wacumuye, ntafite ububasha bwo kurema cyangwa gutanga ubugingo; ni uburenganzira bw’umwihariko bufitwe n’Imana yonyine. Ariko icyo Satani afitiye ubushobozi cyose aragikora; mu buryo bwo kwigana. Mu maso y’abantu, inkoni zahindutse inzoka. Farawo n’ibyegera bye bizeye ko ari zo koko. Nta tandukaniro ryari hagati y’izo Mose yari akoze. Nubwo Uwiteka yatumye inzoka nyayo imira izo zitari iz’ukuri, Farawo ntiyabibonye nk’aho ari imbaraga y’Imana, ahubwo yabonye ko biturutse ku buryo bumwe bw’ubushitsi bukomeye burenze ubw’abakozi be. AA 173.1
Farawo yifuzaga gushaka impamvu yatuma yinangira ku itegeko ry’Imana, maze noneho ashaka urwitwazo rwo kwirengagiza ibitangaza Imana yakoreshaga Mose. Satani yamuhaye ibyo yifuzaga. Binyuze mu bitangaza yakoresheje abarozi be, yatumye bigaragara nk’aho Mose na Aroni ari abarozi n’abapfumu gusa, kandi ko ubutumwa bazanye budakwiriye kubahwa nk’ubuvuye mu ijuru. Bityo rero, icyiganano cya Satani cyatinyuye Abanyamisiri bituma bigomeka kandi na Farawo anangira umutima we ntiyemera. Satani yiringiraga kandi ko azahungabanya kwizera kwa Mose na Aroni, bagashidikanya ku nkomoko y’umurimo bari bahawe, kugira ngo ibikoresho bye bisagambe. Ntiyashakaga ko abana b’Isiraheli babaturwa ku ngoyi ngo bakorere Imana nzima. AA 173.2
Nyamara umutware w’ibibi yari agifite umugambi wimbitse wo gukora ibitangaza abinyujije mu barozi. Yari azi neza ko guca ingoyi y’uburetwa ku bana b’Isiraheli bishushanya Kristo wagombaga kumenagura ingoma y’icyaha yigaruriye ikiremwamuntu.Yari azi ko igihe Kristo azatunguka, hazabaho ibitangaza bikomeye ngo bibere abo mu isi ubuhamya bw’uko Imana yamutumye. Satani yahindishijwe umushyitsi n’ububasha bwa Kristo. Ku bwo kwigana igikorwa cy’Imana yakoresheje Mose, Satani ntiyiringiraga kuzakoma imbere gucungurwa kw’Abisiraheli gusa, ahubwo no mu bihe bizaza azatuma abantu batizera ibitangaza bya Kristo. Satani akomeje gushaka kwigana umurimo wa Kristo no gushyiraho ububasha bwe n’ingoma ye. Atuma abantu bishingikiriza ku bitangaza bya Kristo kugira ngo bigaragare nk’aho ari ibivuye ku bushobozi bw’abantu. Asenya ukwizera Krsito nk’Umwana w’Imana mu ntekerezo za benshi, maze akabatera kwanga igitambo cy’ubuntu n’imbabazi cyanyujijwe mu mugambi wo gucungurwa. AA 173.3
Mose na Aroni babwiwe kujya ku nkengero z’uruzi bukeye bwaho, aho umwami yakundaga kuruhukira. Kuko amazi menshi yasenderaga y’uruzi rwa Nili ari yo yari isoko y’ibyo kurya n’ubukungu bwa Misiri yose, urwo ruzi baruramyaga nk’imana, kandi umwami yahajyaga buri munsi kugira ngo ahasengerera. Ahi niho abo bavandimwe babiri bongeye kumubwirira ubutumwa bamuzaniye, hanyuma babangura inkoni bayikubita mu mazi. Amazi y’uwo mugezi wari harahinduwe ikigirwamana ahinduka amaraso, amafi arapfa, maze uruzi runuka nabi. Amazi yari mu mazu, n’ayari mu bigega na yo yahindutse amaraso. Ariko “abanyabugenge bo mu Misiri babigenza batyo babikoresheje ubugenge bwabo,” kandi “umwami akomeza kwinangira umutima, aritahira nk’aho ari nta cyabaye.” Icyo cyago kimara iminsi irindwi ariko ntibyagira icyo bimara. AA 173.4
Na none abangura inkoni ayitunga mu mazi, maze ibikeri bizamuka biva mu ruzi, bikwira mu gihugu cyose. Bizajagata mu mazu, bigere no mu byumba byo kuraramo, ndetse no mu maziko no mu nkono. Igikeri cyagaragaraga nk’icyera mu Banyamisiri, kandi ntibagombaga kucyicaga; ariko icyo cyorezo cy’ibintu binyerera nticyashoboraga kwihanganirwa. Ibyo bikeri byateye no mu ngoro ya cyami, kandi umwami yari atakihanganira ko byakomeza. Abanyabugenge bakoresheje ubugenge bwabo babaye nk’abakora ibikeri ariko ntibyashobora kuvanaho bya bindi. Umwami abonye ibyo aba nk’ucishijwe bugufi. Atumira Mose na Aroni arababwira ati: “Nimunsabire Uwiteka, ankize ibi bikeri abikure no mu bantu banjye nanjye ndareka ubwoko bwe, bugende butambire Uwiteka ibitambo.” Bamaze kumwibutsa ubwirasi bwe, bamusabye kubabwira igihe bakwiriye gusaba ngo icyo cyago gikurweho. Yavuze umunsi ukurikiyeho, ariko mu mutima we yifuzaga ko mu gihe bazaba bakize ibyo bikeri muri bo, azaba akize ikimwaro gikomeye cyo kumvira Imana y’Abisiraheli. Nubwo bimeze bityo, icyo cyago cyarakomeje kugeza igihe ibikeri byose bipfiriye muri Misiri yose, ariko intumbi zabyo zaboze zikiri aho zituma ahantu hose hanuka, zangiza umwuka wo mu kirere. AA 174.1
Uwiteka yashoboraga gutuma bisubira mu mukungugu mu kanya gato; ariko ntiyabikora, kugira ngo umwami n’abantu be batavuga ko byakuweho n’uburozi cyangwa imbaraga z’abanyabugenge. Ibikeri byarapfuye, maze babirunda ibirundo n’ibirundo, igihugu cyose gihinduka umunuko. Aha niho umwami n’Abanyamisiri bose baboneye akabarore ko imitekerereze yabo ipfuye itagomba kugira ijambo, ko ibibaye atari igikorwa cy’ubugenge ahubwo ko ari igihano kivuye ku Mana yo mu ijuru. AA 174.2
“Maze Farawo abonye ko habonetse agahenge, arinangira ntiyita kuri Mose na Aroni.” Imana itegeka Aroni kubangura inkoni ye akayikubita hasi, maze umukungugu wo mu gihugu cyose cya Misiri uhinduka inda. Farawo ahamagara abanyabugenge be ngo bakore nk’ibyo, ariko birabananira. Umurimo w’Imana wagaragaye ko usumba kure cyane uwa Satani. Abanyabugenge na bo ubwabo baremera bati: “Ibi byo byakozwe n’Imana.” Ariko umwami akomeza kutabyitaho. AA 174.3
Kuburira no gukebura nta mumaro byagize, maze hatangwa ikindi gihano. Igihe icyo gihano cyagombaga kubagereraho bari barakimenyeshejwe mbere ko bitazapfa kubaho gusa. Ibibugu bijya mu mazu hose, ku buryo “igihugu cya Misiri cyose cyononwa n’ayo marumbo y’ibibugu.” Ibyo bibugu byari birinni kandi bifite ubumara, kandi kuryana kwabyo kwarababazaga cyane ari ku bantu no ku nyamaswa. Nk’uko byari byavuzwe, ibyo ntibyageze mu gihugu cy’i Gosheni. AA 174.4
Noneho Farawo yemerera Abisiraheli gutambira Imana ibitambo ariko bakabikorera mu Misiri, nyamara barabyanga. Mose aramusubiza ati, “Ntidushobora kugenza dutyo; kuko amatungo dutambirira Uhoraho Imana yacu Abanyamisiri bayaziririza. Babonye tuyatamba batwicisha amabuye.” Inyamaswa Abaheburayo bagombaga gutamba zari zimwe mu zo Abanyamisiri bavugaga ko ari izera; kandi ibyo ibiremwa byarubahwaga kuburyo kwica imwe n’ubwo byabaga ari ibigwiririye umuntu, cyari icyaha cyahanishwaga urupfu. Ntibyajyaga gushoboka ko Abisiraheli baramiriza Imana mu Misiri ngo babure gukomeretsa ababategekaga. Mose yongera gusaba ko babareka bakagenda urugendo rw’iminsi itatu mu butayu, aho bazajya gutambira ibitambo. Umwami aremera kandi yinginga abagaragu b’Imana ko bamusabira ko icyo cyago cyavanwaho. Bamusezeranira kubikora ariko bamwihanganiriza kutongera kubabeshya. Icyo cyago kirahagarikwa, ariko umutima w’umwami wari wanangiwe no gukomeza kwigomeka, maze akomeza kwanga kubarekura. AA 174.5
Ikindi cyorezo giteye ubwoba cyakurikiyeho - amatungo yose yo mu Misiri arwara muryamo. Inyamaswa bavugaga ko ari izera n’izakoreshwaga imirimo - inka n’ibimasa n’intama, amafarasi, n’ingamiya n’indogobe, birarimbuka. Byari byasobanuwe neza ko Abaheburayo batazagerwaho n’icyo cyorezo; maze Farawo yohereje intumwa mu ngo z’Abisiraheli zisanga ibyo Mose yavuze ari ukuri. “Ariko mu matungo y’Abisiraheli ntihapfa na rimwe.” Na none umwami akomeza kwinangira ntiyabareka ngo bagende. AA 175.1
Mose noneho abwirwa kujyana ivu ry’itanura ngo “aritumurire hejuru imbere ya Farawo.” Icyo gikorwa cyari gifite icyo gisobanuye gikomeye. Mu myaka magana ane yari ishize, Imana yari yareretse Aburahamu ikandamiza rizaba ku bwoko bwayo mu bihe bizaza, ikoresheje umwotsi w’itanura n’itara rigurumana. Imana yari yaravuze ko izahana abakandamizaga ubwoko bwayo, maze itarure abagizwe imbohe ikoresheje imbaraga zikomeye. Abisiraheli bari bararenganyirijwe igihe kirekire mu itanura ry’ibigeragezo mu gihugu cya Misiri. Icyo gikorwa Mose yakoze cyari igihamya cy’uko Imana yibuka isezerano ryayo, kandi ko igihe cyo kubatabara kigeze. AA 175.2
Ubwo iryo vu ryatumurirwaga mu kirere, ryakwiriye mu gihugu cyose cya Misiri, kandi aho ryagwaga hose, ari ku muntu no ku matungo ryateraga “ibishyute bizaturikamo ibisebe.” Abatambyi n’abanyabugenge bashyigikiye Farawo muri uko kutumvira kwe, ariko noneho igihano cyari kije nabo cyari cyabagezeho. Ubwo bafatwaga n’indwara mbi cyane kandi itera uburibwe bukabije, imbaraga zabo biratanaga zatumye bahinduka ibisuzuguriro, ntibaba bagishobora guhangana n’Imana y’Abisiraheli. Igihugu cyose kiboneye ubupfu bwo kwiringira abanyabugenge, ubwo batari bagishoboye kurinda nibura n’umubiri wabo bwite. AA 175.3
Ariko na bwo umutima wa Farawo wakomeje kunangira kurushaho. Maze noneho Uwiteka amwoherereza ubutumwa bugira buti, “Nicyo gituma ejo nk’iki gihe nzohereza ibyago ntera byose ku mutima wawe no ku bagaragu bawe no ku bantu bawe, kugira ngo umenyeko ari nta we uhwanye nanjye mu isi.... ariko ni ukuri iyi ni yo mpamvu itumye nguhagarika, ni ukugira ngo nkwereke imbaraga zanjye.” Ntabwo icyatumye Imana ituma akomeza kubaho ari uko yagira ngo agerweho n’ibi byago , ahubwo imbabazi zayo nizo zari zigitumye aguma ku ngoma muri icyo gihe yateguye ko Abisiraheli batahuka. Nubwo uwo mwami wishyiraga hejuru yari yarasuzuguye imbabazi z’Imana, ubugingo bwe bwari bukirindiwe muri uko kwinangira kwe, kugira ngo Uwiteka yerekane ibitangaza bye mu gihugu cya Misiri. Kubaho kw’ibyo bintu byari biturutse ku mbabazi z’Imana. Yashoboraga kuba yaremeye ko hajyaho umwami w’umunyampuhwe, utari guhangara guhangana n’imbaraga ikomeye y’ijuru. Ariko hano umugambi w’Uhoraho ntiwari gusohozwa. Ubwoko bw’Imana bwashoboye kwibonera ubugome bukabije bw’Abanyamisiri, kugira ngo batazongera gushukwa bitewe n’ubupfapfa bwo kwiringira ibigirwamana. Muri ubwo buryo Imana yakoranye na Farawo, Uwiteka yerekanye uburyo yanga urunuka ibigirwamana n’uburyo yagambiriye guhana abagome n’abakandamiza abandi. AA 175.4
Imana yari yaravuze yerekeje kuri Farawo iti, “Nzanangira umutima we, maze ye kureka Abisiraheli bagenda.” Kuva 4:21. Nta mbaraga zidasanzwe zakoreshejwe kugira ngo umutima wa Farawo winangire. Imana yari yahaye Farawo ibihamya bikomeye cyane byerekana imbaraga zayo, nyamara umwami aranangira yanga kugendera mu mucyo yabonye. Ukwigaragaza kw’imbaraga itagereranywa yakomeje guhinyura kwatumye arushaho kugambirira kwigomeka. Imbuto zo kwigomeka yabibye igihe yangaga kwemera igitangaza cya mbere, byabyaye umusaruro wabyo. Ubwo yari agikomeje kwihambira ku cyemezo yari yafashe, ava ku ntera imwe yo kwinangira agera ku yindi, umutima we warushagaho kwinangira kugeza ubwo agera aho ahamagarirwa kureba intumbi z’abana b’imfura. AA 176.1
Imana ivugana n’abantu binyuze mu bagaragu bayo, igatanga imiburo kandi igacyaha icyaha. Iha buri wese amahirwe yo gukosora amafuti ye mbere y’uko afata icyicaro mu mico ye; ariko iyo umuntu yanze guhanwa, imbaraga y’Imana ntiyivanga ngo itambamire gukora ibyo yishakiye. Biramworohera cyane gusubira mu ikosa yakoze mbere. Aba anangira umutima kugira ngo Umwuka wera atamuhindura. Gukomeza kwanga umucyo akari kera bimushyira ahantu n’ikintu gikomeye gite kitabasha kugira icyo kimubwira ngo ahinduke. AA 176.2
Uwihambiriye nibura rimwe ku kigeragezo azatsindwa ubwa kabiri bitaruhanyije. Uko asubira gukora icyaha ni ko imbaraga ye yo kukirwanya igabanuka, amaso ye agahuma, maze ntabe acyemera.Urubuto rwose rwo gukerensa rubibwe, ruzera imbuto. Nta gitangaza Imana ikora kugira ngo hataboneka umusaruro. “Kuko ibyo umuntu abiba, ari byo azasarura.” Abagalatiya 6:1. Umuntu wese ugaragaza kutizera, akigira ntibindeba ku kuri kw’Imana, byanze bikunze azasarura ibyo yabibye ubwe. Ni muri ubwo buryo abantu benshi baza gutega amatwi amagambo y’ukuri bafite gukerensa ukuri nyamara kwarigeze gukangura imitima yabo. Babiba guhinyura no kurwanya ukuri, kandi ibyo ni byo basarura. AA 176.3
Abantu bacecekesha umutimanama ubashinja ikibi bibwira ko bashobora guhindura ikibi igihe cyose babishakiye, bagakinisha irarika ry’imbabazi, hanyuma kandi bagakomeza kubyihambiraho, baba bajya mu kaga. Bibwira ko iyo bamaze kujya mu ruhande rw’umugome ukomeye, iyo bageze mu bihe bikomeye, igihe ingorane zibagose, bazahindura abayobozi. Ariko ibyo ntibyoroshye. Imibereho, inyigisho, imyitwarire yamenyereye gukora icyaha bwahinduye imico yabo cyane ku buryo badashobora kwakira Yesu. Iyo batabona umucyo ubamurikira mu nzira zabo, bajyaga kubabarirwa. Imbabazi zarahagobotse, maze zibaha amahirwe yo kwemera icyo zibabwira; ariko iyo umucyo usuzuguwe kandi ukangwa igihe kirekire, ku iherezo bazawakwa. AA 176.4
Farawo yaburiwe ko hagiye gukurikiraho icyago cy’urubura. “None ubwire abantu bacyure amatungo yawe, n’ibyo ufite hanze byose, babyugamishe. Urubura ruzica icyo ruzasanga hanze cyose, yaba umuntu cyangwa itungo.” Imvura cyangwa urubura ntibyari bimenyerewe mu Misiri, kandi urubura nk’urwo rwari rwavuzwe rwari rutarigeze rubaho mu Misiri. Iyo nkuru ntiyatinda gusakara hose, kandi abizeye ijambo ry’Uwiteka bose bacyuye amatungo yabo, naho abasuzuguye iryo jambo ry’imbuzi bayarekera ku gasozi. Maze ubwo iteka ryacibwaga, imbabazi z’Imana zirigaragaza, abantu barashunguwe, kandi haragaragaye uburyo benshi bayobowe inzira yo gutinya Imana igihe imbaraga zayo zigaragaje. AA 177.1
Imvura irimo umuyaga yaraguye nk’uko byari byavuzwe, haboneka inkuba n’urubura ruvanze n’imirabyo, “bikomeye, ibyo bikaba bitari byarigeze bibaho mu mateka y’igihugu Misiri cyose kuva cyabaho. Kandi urwo rubura rwishe icyari mu gasozi cyose mu gihugu cya Misiri cyose abantu n’amatungo n’inyamaswa; rwangiza ibyatsi byo mu gasozi byose n’imyaka yo mu mirima yose, ruvunagura n’ibiti byo mu gasozi byose.” Aho marayika urimbura yanyuze harangwaga amatongo n’ikidaturwa. Igihugu cy’i Gosheni nicyo cyonyine cyarokotse. Abanyamisiri beretswe ko isi igengwa n’Imana nzima, ko ibiriho byose byumvira ijwi ryayo, kandi ko kuyumvira ari byo byonyine bizana amahoro. AA 177.2
Igihugu cya Misiri cyose cyahindisahijwe umushyitsi n’iteka rikomeye Imana yabaciriyeho. Farawo yihutiye gutumira abo bavandimwe babiri arabatakira ati, “Ubu bwo nacumuye, Uwiteka niwe uri mu kuri, naho jye n’abantu banjye twarafuditse. None nimunsabire Uwiteka arekera aho gukubitisha inkuba no kugusha urubura; nanjye sinzongera kubabuza ndabareka mugende.” Mose aramusubiza ati, “Nimara kuva mu mujyi ndasenga Uwiteka mutegeye amaboko, nta nkuba yongera guhinda, nta n’urubura rwongera kugwa. Ubwo ni bwo umenya ko isi ari iy’Uwiteka. Nyamara nziko wowe n’ibyegera byawe mutarubaha Uwiteka Imana.” AA 177.3
Mose yari azi uko ibyagombaga kuba bitararangira. Kwicuza n’amasezerano bya ntibyari uguhinduka nyakuri kuvuye ku mutima we cyangwa yatekerejeho neza, ahubwo yabitewe n’ubwoba n’agahinda. Nyamara Mose yamusezeraniye ko ari bukore ibyo amusabye ari uko atongeye kwinangira. Umuhanuzi yarigendeye ntiyita ku muraba wari ukaze, maze Farawo n’ibyegera bye bari biboneye imbaraga z’Imana Ishorabyose irinda uwo yatumye. Byarangiye nta mujyi n’umwe usigaye, Mose aramburira amaboko ye Uwiteka, maze guhinda kw’inkuba n’urubura birahagarara, kandi imvura ntiyongera kugwa ku isi.” Ariko ntibyatinze, umwami amaze kubona ibyamuteraga ubwoba birangingiye, yongera kwinangira umutima. AA 177.4
Noneho Uwiteka abwira Mose ati, “Subira ibwami kuko arjye wanangiye umutima w’umwami n’uw’ibyegera bye, kugira ngo mbereke ibimenyetso bitangaje. Bityo muzatekerereze abana banyu n’abuzukuru banyu, ibyo bimenyetso nakoreye mu Banyamisiri n’uko nabagenje, ndetse muzamenye ko ari jye Uhoraho.” Uwiteka yerekanye imbaraga ze kugira ngo ukwizera kw’Abisiraheli gukomere bamenye ko nta yindi Mana y’ukuri kandi iriho. Yabahaye ibihamya bidasubirwaho bigaragaza itandukaniro riri hagati y’Abisiraheli n’Abanyamisiri, kandi bigatuma n’amahanga yose amenya ko Abaheburayo, abo bangaga kandi bakabakandamiza, bari barinzwe n’Imana yo mu ijuru. AA 177.5
Mose yaburiye umwami ko niba akomeje kwinangira, hazatezwa icyago cy’inzige, zikazimagiza ubutaka bwose bw’igihugu kandi zikarya ikimera cyose cyasigaye; zikuzura no mu mazu hose, n’ingoro y’umwami ubwayo, zizateza icyago gikomeye, “ba so na ba sogokuruza batigeze babona mu Misiri.” AA 178.1
Abajyanama ba Farawo bari bahagaze aho bashobewe. Igihugu cyari cyarahombye cyane kubera urupfu rw’amatungo. Abantu benshi barishwe n’urubura. Amashyamba yari yararimbutse kandi n’imyaka nayo yari yarangiritse. Ibyo Abisiraheli bari barabakoreye igihe kirekire byose bari babihombye. Igihugu cyose cyari kibasiwe n’inzara. Ibikomangoma n’ibyegera by’umwami byaramusanze bimubaza birakaye biti, “Uriya mugabo azakomeza kuduteza ibyago kugeza ryari? Reka abo bagabo b’Abisiraheli bajye kuramya Uwiteka Imana yabo. Ese nturamenya ko Misiri yarimbutse?” AA 178.2
Mose na Aroni barongera baratumirwa, maze umwami arababwira ati, “Ngaho nimujye kuramya Uhoraho Imana yanyu; ariko mumbwire n’abo muzajyana.” AA 178.3
Mose na Arani baramusubiza bati, “Tuzajyana n’abana bacu n’abasaza bacu, n’abahungu bacu n’abakobwa bacu, n’imikumbi yacu n’amashyo yacu, kuko tugomba kwizihiza iminsi mikuru y’Uhoraho.” AA 178.4
Umwami azabiranywa n’uburakari bukomeye. Arababwira ati, “Uwiteka abane namwe.” “Ayo mahirwe mwayakura he ngo mbareke mwijyanire n’abana banyu? Biragaragara ko mufite imigambi mibi! Ntabwo mbemerera. Nihagende abagabo bonyine baramye Uhoraho kuko aribyo mwansabye. Nuko birukanwa mu maso y’umwami.” Farawo yagerageje kwicisha Abisiraheli imirimo y’agahato, ariko noneho ashaka kwerekana ko yitaye cyane ku bugingo bw’abana bato kandi ko abafitiye impuhwe. Umugambi nyakuri we kwari ukugumana abagore n’abana kugira ngo agire icyizere ko abagabo bazagaruka. AA 178.5
Mose noneho atunga inkoni ye ku gihugu, maze umuyaga uhuha uturutse iburasirazuba uzana inzige. “Zari icyago gikomeye cyane; uhereye kera kose ntihigeze kubaho inzige nk’izo, ntizizongera no kubaho.” Zizimagiza ikirere cyose kugeza ubwo igihugu gihinduka umwijima kandi zirya ibimera byose n’imbuto z’ibiti urubura rwasize, kuburyo mu Misiri nta kibabi cyangwa icyatsi cyahasigaye. AA 178.6
Farawo atumira bwangu uwo muhanuzi aramubwira ati, “Nacumuye ku Uwiteka Imana yanyu no kuri mwe. . . .munsabire ku Uwiteka Imana yanyu, inkureho uru rupfu ubu gusa.” Barabikora, maze umuyaga inkubi y’umuyaga iturutse iburengerazuba utwara izo nzige zose uziroha mu Nyanja Itukura. Na bwo umwami yanga kuva ku izima arinangira. AA 178.7
Abanyamisiri bari bageze aho kwiheba. Ibyago byose byari bimaze kubageraho ntibari bagishobora kubyihanganira, maze bagira ubwoba bw’ahazaza. Igihugu cyaramyaga Farawo nk’aho ariwe uhagarariye imana yabo; ariko noneho benshi bari bamaze kwemera ko arwanya Iyaremye ubushobozi bwose bw’ibiriho ikabuhindura intumwa ku bushake bwayo. Abacakara b’Abaheburayo batari baragezweho n’ibyo byago kubera ibitangaza by’Imana, babari bamaze kugira icyizere cy’uko bagiye gutahuka. Abatware b’Abanyamisiri ntibari noneho bagitinyuka kubakandamiza. Mu Misiri hose bari bafite ubwoba mu mitima yabo ko ubwo bwoko bw’abacakara buzahaguruka bukihorera kubera nabi bwagiriwe. Ahantu hose abantu barabazaga bati: Ni iki kizakurikiraho? AA 179.1
Mu kanya gato, umwijima w’icuraburindi ucura mu gihugu hose, wari mwinshi cyane kandi wijimye cyane ku buryo wari “umeze nk’ukorwaho.” Abantu ntibabuze umucyo gusa, ahubwo n’umwuka wari muke cyane kuburyo no guhumeka byari biruhije. ” Mu minsi itatu ntihagira ubasha kureba mugenzi we cyangwa ngo ave aho ari, ariko aho Abisiraheli bose bari batuye harabonaga.” Abanyamisiri basengaga izuba n’ukwezi; muri uwo mwijima uteye urujijo abantu n’imana zabo bahinduka kimwe, batsindwa n’abo bari baragize abacakara babo. Nyamara n’ubwo icyo cyago cyari giteye ubwoba, cyabaye ikimenyetso cy’ibambe ry’Imana n’uburyo kurimbura atari umugambi wayo. Yahaye abantu igihe cyo gutekereza no kwihana mbere y’uko icyago giheruka kandi kirusha ibindi byose kuba kibi kibageraho. AA 179.2
Ku iherezo Farawo ashira ubwoba aremera. Ku munsi wa gatatu umwijima urangiye, Farawo ahamagaza Mose kandi yemera ko abantu bagenda, ariko imikumbi n’amashyo bigasigara. Uwo Muheburayo w ‘intwari aramusubiza ati, “Ntihazasigara n’urwara. Ntidushobora kumenya icyo tugomba kumutambira tutaragera aho yatubwiye.” Umwami azabiranywa n’uburakari ku buryo yananiwe kwiyumanganya. Abwira Mose ati, “Mva mu maso! Ntuzongere kumpinguka imbere. Umunsi wagarutse aha nzakwica!” AA 179.3
Mose aramusubiza ati: “Ibyo uvuze nibyo koko. Sinzongera kuguhinguka imbere.” AA 179.4
“Na Mose ubwe yari umunyacyubuhiro ukomeye mu gihugu cya Misiri, mu maso y’abagaragu ba Farawo, no mu maso y’Abanyamisiri bose.” Abanyamisiri baramwubahaga cyane. Umwami ntiyashoboraga gutinyuka kumugirira nabi, kuko abantu babonaga ko ari we wenyine ufite ububasha bwo gukuraho ibyo byago. Bifuzaga ko Abisiraheli bakwemererwa kuva mu Misiri. Umwami n’abatambyi ni bo bakomeje kwanga ibyo Mose yasabaga byose kugeza ku cyago giheruka. AA 179.5
*****


c: text/html

text:
Hashyizweho itsinda rikurikirana iby’abimuwe muri Gishwati batabonye ingurane
Yanditswe na Iyakaremye Yves
Ubuyobozi bw’Akarere ka Rubavu bwijeje imiryango yimuwe hafi y’ishyamba rya Gishwati imaze imyaka isaga 10 itarahabwa ingurane, ko icyo kibazo kigiye gukemurwa bidatinze kuko hanashyizweho itsinda rishinzwe kugikurikirana.
Iyi miryango yatujwe mu Murenge wa Kanzenze mu Karere ka Rubavu.
Habyarimana Gilbert, Umuyobozi w’Akarere ka Rubavu avuga, ko ikibazo cy’aba baturage kimaze igihe kizwi kandi bizeye ko itsinda ryihariye ririmo kugikurikirana rizagikemura vuba bagahabwa ingurane z’imitungo yabo basize muri Gishwati.
Ati: “Turimo kuvugana n’inzego zibishinzwe; nk’abari bashinzwe gutanga ayo mafaranga kugira ngo dufatanye n’abaturage bagomba guhabwa amafaranga buzuze ibyangombwa byabo bityo amafaranga yabo aze, umuturage wemerewe ingurane agomba kuyihabwa kuko kutayihabwa neza kandi ku gihe bidindiza imibereho ye”.
Nyiraneza Violette ni umwe mu batarahabwa ingurane wimuwe muri Gishwati yagize ati: “Hari abatari bayibona, abandi baraguraniwe, twarategereje turaheba, kuba tutarabona ingurane byasubije inyuma ubuzima bwacu”.
Imiryango yimuwe muri Gishwati igatuzwa mu Murenge wa Kanzenze isaga 400 ariko igera kuri 92 ni yo yamaze guhabwa ingurane mu gihe indi igitegereje, ariko ubuyobozi buyizeza ko iki kibazo bwagihagurukiye.

robotstxt: allowed

filter: keep


text:
Rwamagana: Abaturage basabiye ibihano bagenzi babo bubahutse umuyobozi
Abaturage b’Akagari ka Nyabisindu, Umurenge wa Musha, Akarere ka Rwamagana bavuga ko umuyobozi ari umuntu ugomba kubahwa atagomba kurengerwa ngo asuzugurwe, ari yo mpamvu basabira ibihano bagenzi babo bubahutse umuyobozi bakamumenaho inzoga.
Babitangaje ku wa Gatandatu tariki 26 Kamena 2021, ubwo Guverineri w’Intara y’Iburasirazuba, n’abagize inama y’umutekano itaguye y’Intara n’ubuyobozi bw’Akarere ka Rwamagana basuraga abaturage b’Akagari ka Musha, hagamijwe kuganira na bo ku myitwarire ikwiye kuranga umuturage ndetse no kubakangurira kwirinda icyorezo cya Covid-19.
Ni uruzinduko ruje nyuma y’uko ku wa Kane tariki ya 24 Kamena 2021, Umunyamabanga Nshingwabikorwa w’Akagari ka Nyabisindu mu Murenge wa Musha, Habineza Jean Claude akorewe urugomo akamenwaho indobo y’urwangwa ari mu kazi.
Umuyobozi w’Akarere ka Rwamagana, Mbonyumuvunyi Radjab yavuze ko urwo ruzinduko ruje kuko byagaragaye ko hari abaturage bihisha bagahindura ingo utubari, bikagira ingaruka mbi zirimo n’urugomo, kugera n’aho bahohotera umuyobozi uri mu nshingano ze.
Umuyobozi wa RIB mu Ntara, Rutaro Herbert, yasabye abaturage kugeza ubutumwa ku bandi ko kizira kikanizirizwa guhohotera umuyobozi ndetse haba hari n’ikibazo bafite bakigaragaza.
Yagize ati “Mutange amakuru niba hari ibitagenda, umuyobozi uri mu kazi ntakwiye kurenganywa, ariko kandi umuturage warenganyijwe ntafite uburenganzira bwo kwihanira ahubwo yiyambaza inzego.”
Umuyobozi w’umudugudu wa Agashuhe, Musabyeyezu Petronile wari unahari igihe Umunyamabanga Nshingwabikorwa w’akagari kabo yamenywagaho inzoga, yavuze ko ubwo bageraga mu rugo rw’uyu muryango wahohoteye umuyobozi wabo, uyu muryango wagaragaje kwigomeka ugaragaza ko uri mu kuri mu gihe abarimo kunywa inzoga bo bahisemo kwiruka bagahunga.
Yagize ati “Twarahageze abanywaga kuko bari mu makosa bariruka gusa ba nyiri urugo bakomeza kugaragaza ko bari mu kuri bigera aho umudamu avuga ngo amazi arahenda ahita adaha inzoga mu ipipa (Ingunguru) ayimena ku muyobozi.”
Yakomeje agira ati “N’igihe ubuyobozi bw’Umurenge n’inzego z’umutekano zahageraga uywo mudamu yakomeje kuvuga ngo aho njya ndahazi n’ubundi nsanzwe mfungwa ngafungurwa.”
Umuturage witwa Hitamungu Paul w’imyaka 73 yavuze ko kuva na cyera na kare ntaho byabaye umuturage kurengera ubuyobozi. Avuga ko ubuyobozi bwubahwa agasaba ko ababusuzuguye babihanirwa by’intangarugero.
Ati “Kuva kera nabaho, ntaho byabaye abaturage kurengera ubuyobozi, ubuyobozi burubahwa, abayobozi barubahwa, rwose jye nasabaga ko abasuzuguye ubuyobozi babihanirwa by’intangarugero.”
Guverineri w’Intara y’Iburasirazuba, CG Emmanuel K. Gasana, yibukije abaturage ko Igihugu cy’u Rwanda kigendera ku mategeko kandi ko bagomba kuyubahiriza yose uko yakabaye.
Yabasabye by’umwihariko kubahiriza amabwiriza, umurongo wa politiki uko wakabaye no kubahiriza indangagaciro uko zakabaye.
Yibukije ko icyabazanye ari uko bubahutse inzego zashyizweho no kubibutsa ko bateshutse ku nshingano bakigomeka kuri gahunda za Leta bagasagarira ubuyobozi. Yanabasabye ubufatanye mu kuzamura imyumvire y’Abaturage muri gahunda za Leta.
Ati “Uyu munsi turi mu rugamba rwo kurwanya ubukene no gukomeza kwihutisha iterambere. Turasaba buri muturage kugira imyumvire yo hejuru muri politiki za Leta zimuteza imbere. Turabibutsa ko abigomeka ku buyobozi, abatubahiriza amategeko nta mwanya bafite mu gihugu cyacu.”
Guverineri Gasana yibukije abaturage ko baje nk’ubuyobozi kugira ngo bongere kwibukiranya amahitamo y’Abanyarwanda ari zo ndangagaciro z’Abanyarwanda zirimo ubunyangamugayo, gukunda igihugu, ubumwe bw’Abanyarwanda, gukunda umurimo n’ibindi.
Yasabye kandi ubufatanye mu kurwanya icyorezo cya Covid-19, haba abagore, abagabo, urubyiruko, abanyamadini ndetse n’abikorera.


text:
Uko Verediyana ubana n’ubumuga yirwanyeho mu gihe cya Covid 19.
Kuva mu kwezi kwa Werurwe 2020 umupaka uhuza Goma na Gisenyi ufunze, ndetse n’ingendo zigahagarara kubera icyorezo cya Corona Virus, abafite ubumuga bari basanganywe akazi ko kwambutsa ibicuruzwa hagati ya Goma na Gisenyi ubu ntibagakora. Hari benshi bakoraga ubwo bucuruzi basubiye kuba mu miryango yabo aho bategereje ko icyorezo cya Corona virus kirangira imipaka igafungurwa.
Nyirandabateze Verediyana utuye mu kagari ka Rukoko umurenge wa Rubavu ni umubyeyi w’abana bane akaba abana n’umubyeyi we, avuga ko yatangiye akazi ko kujya gutwara imizigo yambukiranya umupaka kuva 2011 ndetse yinjira muri koperative ya COTRARU ihuriwemo abafite ubumuga bambutsa ibicuruzwa ku magare.
Ku myaka 43, Nyirandabateze abana n’ubumuga bwo kutabona, cyakora kwikorera imizigo ku igare ntibimugora kuko atagenda wenyine, ahubwo akorana n’abandi bafite ubumuga butandukanye bagashobora gutwara imizigo.
Nubwo akazi kamaze amezi atandatu gahagaze, avuga ko batazajya mu muhanda gusabiriza, Agira ati ; "Amezi atandatu arashize ntarasabiriza, nubwo ubushobozi bwashira sinzajya mu muhanda gusabiriza, ubu icyo dushyize imbere ni ugutekereza icyo twakorera mu gihugu tukabona igitunga imiryango yacu. "
Nyirandabateze avuga ko bamwe bashaka uko babaho bakoresheje amagare y’abafite ubumuga yikorera bakavomera abantu amazi mu gihe cy’izuba, abandi ngo bikorera amabuye ubuzima bugakomeza.
Nyirandabateze avuga ko muri Koperative ya COTRARU bashoboye kwizigamira kandi bibagirira akamaro; ati; "Kwizigamira byaradufashije, nkanjye nizigamiraga ibihumbi icumi ku kwezi, aya mafaranga yatumye nshobora kwiyubakira akazu nkodesha kakampa ibihumbi cumi na bitanu ku kwezi, cyakora mu gihe cya COVID-19 umumotari wayikodesheje ntiyishyuye kuko nawe yari yicaye. "
Nyirandabateze avuga ko uretse gutungwa nayo bazigamye, ngo koperative yagiye ibagoboka haba ku mafaranga cyangwa se ku biribwa.
Akomeza avuga ko uyu munsi abafite ubumuga bafite indi ntumbero irenze kurindira amaramuko ku mupaka.
"Ubu icyo turi gusaba abayobozi ni ugufasha abafite ubumuga kubona imirimo, muri ibi bikorwa byo kubaka amashuri, abafite ubumuga hari ibyo bashoboye, dukoresheje amagare yacu twatunda amazi, amatafari n’amabuye. Bitewe n’ubumuga bw’umuntu hari icyo yashobora, icyo dusaba ubuyobozi ni ukudufasha."
Kagaba Jeannette ukuriye abafite ubumuga mu karere ka Rubavu, avuga ko barimo gukora ubuvugizi ngo ha abafite ubumuga babone ubufasha kuko bamaze igihe bicaye badafite imirimo kuva imipaka yafungwa.
"Turimo gushishikariza abafite ubumuga gutekereza ikindi bakora badashingiye ku mirimo yambukiranya umupaka kuko ubu ifunze, turabasaba gutekereza ibyo bakorera mu gihugu, kandi natwe turimo gukora ubuvugizi. "
Bumwe mu buvugizi Kagaba avuga burimo gufasha abafite ubumuga kubona imirimo, ikindi ni ugukora imishinga bakaba bafasha n’ikigega cya BDF.
Ku birebana no guhabwa akazi, Kagaba avuga ko bashishikariza abafite ubumuga kwitabira imirimo, ndetse basabye ubuyobozi bw’imirenge gufasha abafite ubumuga kubaha imirimo ijyanye n’ubushobozi bwabo.
Agira ati ; "Bitewe n’ubumuga hari ibyo umuntu adashoboye ariko hari nibyo ashoboye, batugejejeho igitekerezo kandi natwe twasabye ubuyobozi kutabirengagiza ahubwo kubafasha mubyo bashoboye kuko babikora neza. "
Mu karere ka Rubavu habarurwa abafite ubumuga 130 bakora akazi ko kwambutsa ibicuruzwa ku magare hagati y’umujyi wa Goma na Gisenyi.
S.S


text:
Abanyacyaro bahawe ibikoresho bya StarTimes barashima Leta y’u Rwanda
Yanditswe na Ntawitonda Jean Claude
Abagenerwabikorwa b’umushinga ugamije gufasha abatuye mu byaro kugera ku makuru (Access to Satellite TV for 10.000 African Villages) barashimira Leta y’u Rwanda ku bufatanye n’u Bushinwa bwabahinduriye ubuzima.
Uyu mushinga ushimangira umubano mwiza u Bushinwa bufitanye na Leta y’u Rwanda, ukaba warafashije imiryango 6.000 mu gihugu hose kugera ku byiza byo gutunga televiziyo ifite dekoderi (decorder) ikoresha ikoranabuhanga rya “Satellite”.
Uretse imiryango, hari na televiziyo zashyizwe ku biro by’utugari n’imirenge n’ahandi hahurira abantu benshi, ziherekejwe na porojegiteri (projectors) bifasha abaza kwaka serivisi zikurikira televiziyo mu gihe bagitegereje guhabwa serivisi.
Abaturage bo mu Murenge wa Nyamata, Akarere ka Bugesera bavuganye n’Imvaho Nshya, bagaragaje uburyo guhabwa ibi bikoresho byatumye bamenya ibibera ahandi, bunguka n’ubumenyi bwatumye bahindura imyumvire mu rwego rw’ubuzima, ubukungu, mu burezi, mu myidagaduro, ndetse binaborohereza gukurikirana gahunda za Leta.
Munyeragwe Epimaque utuye mu Kagari ka Murama, asobanura ko dekoderi na anteni ya “satellite” yahawe byamufashije kwidagadura no kuva mu bujiji.
Yagize ati: “Aho mboneye dekoderi na anteni, abaturanyi baraza tukareba imipira yo mu Rwanda no ku yindi migabane. Iyo udafite televiziyo nta makuru uba ufite. Ejo bundi narebaga Minisitiri w’Ubuzima Dr. Diane Gashumba, arimo asobanura ibijyanye n’icyorezo cya Ebola cyagaragaye mu gihugu cy’abaturanyi. Nk’ubu nkunda kujya muri ibyo bihugu ariko nkimara kumva ayo makuru nahise mpindura ingendo.”
Tuyishimire Anitha utuye mu Kagari ka Nyamata-Ville na we ati: “Amakuru afite akamaro nakuye kuri televiziyo ni ay’ubuhinzi bw’urutoki bwa kijyambere. Twagiye tumenya amakuru ku ndwara n’ibyonnyi bishobora kurufata, ndetse n’ingamba zifatwa mu kubyirinda. Iyo nta televiziyo mu rugo usanga akenshi abana bazerera, ariko iyo bavuye ku ishuri bakayireba hari ubumenyi bunguka bubafasha mu myigire yabo.”
Murindahabi Augustin na we utuye muri Nyamata-Ville, ati: “Amakuru yose turayabona, nk’ubu ibigezweho cyane ni amakuru ajyanye n’ubuhinzi bwa kijyambere, gahunda za Leta zirimo kuboneza urubyaro, kwirinda SIDA n’icyorezo cya Ebola. Ikindi ni imikino, iyo habaye umupira hano haza abantu benshi baje kureba amashusho agaragara neza.”
Gukurikira amakuru birahindura isura y’akarere mu iterambere
Ubuyobozi bw’Akarere ka Bugesera bushimangira ko kuba abaturage babona amakuru y’ahatandukanye ku Isi baguka no mu bitekerezo.
Binyuze mu kigo k’Ikoranabuhanga StarTimes, Akarere ka Bugesera kahawe dekoderi zirenga 200 na anteni zazo, harimo izahawe abaturage, izashyizwe ku biro by’imirenge yose ndetse n’ibigo nderabuzima 15 zifite porojegiteri.
Umuyobozi wungirijje w’Akarere ka Bugesera ushinzwe ubukungu Umwali Angelique, yagize ati: “Iyo abantu bareba amakuru ubuzima bwa benshi burahinduka. Dufite abahinzi bahinga imiteja myiza yurira indege ikajya no hanze y’Igihugu kuko bamenye ko bashobora gukora ubuhinzi burenga imipaka. Uyu munsi Akarere ka Bugesera kitwaga ak’icyaro kera karimo karasatira kuba ak’umugi.”
Mbonyumuvunyi Sixbert, Umukozi w’Akarere ka Bugesera ushinzwe ikoranabuhanga, yagize ati: “Ubundi ibintu byose twifuza ko byakorwa n’abaturage. Abahawe dekoderi bari basanzwe bafite televiziyo bakoresha kandi bari mu bavuga rikijyana bakangurira abandi gahunda za Leta. Muri bo harimo abajyanama b’ubuzima, abunzi, abakuru b’imidugudu, ndetse n’abikorera.”
Mushenyi Innocent Umunyamabanga Nshingwabikorwa w’Umurenge wa Nyamata, na we ati: “Abaturage baragaragaza impinduka ariko zishingiye ku miyoborere myiza dukesha Nyakubahwa Perezida wa Repubulika Paul Kagame, kuko ibi byose bigerwaho kubera ineza agirira abenegihugu.”
Muri Gicurasi 2019 ni bwo Leta y’u Bushinwa yashyikirije u Rwanda uyu mushinga wakozwe no mu bindi bihugu by’Afurika 23, ugamije guteza imbere ibice by’icyaro.


text:
NCPD: Ijwi ry’abantu bafite ubumuga rigenda rirushaho kumvikana
Yanditswe na Mukagahizi Rose
Perezida w’Inama y’Igihugu y’Abafite Ubumuga (NCPD) Niyomugabo Romalis, avuga ko ijwi ry’abafite ubumuga rirushaho kugenda ryumvikana ari nako ibibazo byabo bikemurwa.
Yabigarutseho kuri uyu wa 3 Ukuboza 2018 ku munsi mpuzamahanga w’abantu bafite ubumuga wizihijwe ku nshuro ya 26, ufite insanganyamatsiko igira iti: “Twubake ubushobozi bw’abantu bafite ubumuga mu bikorwa byose ku buryo bungana kandi budaheza.”
Niyomugabo yavuze ko ijwi ry’abantu bafite ubumuga rirushaho kumvikana haba mu nzego za Leta, iz’abikorera, imiryango itari iya Leta, abanyamadini, mu itangazamakuru ndetse no mu baturage muri rusange.
Yagize ati “Ibyo twagezeho twishimira ni byinshi haba mu buzima, mu burezi, mu murimo, mu bwikorezi, mu mikino n’imyidagaduro, mu butabera, mu kugira uruhare mu bikorerwa abantu bafite ubumuga n’ibindi.”
Nubwo bimeze bityo, ngo abafite ubumuga baracyugarijwe na bimwe mu bibazo birimo 48% batiga bitewe n’inzitizi zikigaragara mu myigishirize ndetse n’imiterere y’amashuri.
Abafite ubumuga kandi ngo bugarijwe n’ubukene ndetse no ku kiciro cy’abafite ubumuga bukomatanyije ngo nta buryo buhamye buzwi buriho bwabafasha kwibona mu bandi n’ibindi.
Dr. Mukabaramba Alvera, Umunyamabanga wa Leta Muri Minisiteri y’Ubutegetsi bw’Igihugu, ashima ibikorwa byiza bikorwa n’amakopetarive y’abantu bafite ubumuga, akavuga ko bitanga ikizere ko abantu bafite ubumuga bashoboye, kandi ko abantu bahurije hamwe imbaraga ntacyo batageraho.
Yagize ati: “Ni ibikorwa byiza kandi bigomba gukomeza bikagera kure. Ibikorwa twasuye birasubiza insanganyamatsiko y’uyu mwaka kuko biteza imbere abafite ubumuga butandukanye. Uyu munsi rero ni umunsi wo kwishima, twishimira ibyo abantu bafite ubumuga bagenda bageraho mu buzima bwa buri munsi yaba mu mibereho, mu bijyanye no guharanira uburenganzira bwabo n’ibindi.”
Akomeza avuga ko ari umwanya wo gusubiza amaso inyuma hagatekerezwa ku cyakorwa ngo ubushobozi bw’abantu bafite ubumuga burusheho kwiyongera kugira ngo hatagira usigara inyuma.
Mu bibazo bicyugarije abafite ubumuga, Dr. Mukabaramba avuga ko mu Rwanda hari aho abafite ubumuga bava n’aho bageze kuko mu bihe bya kera abafite ubumuga bari barahejwe ariko kuri ubu bahawe uburenganzira bwabo aho iyo yize agakorana ibizamini n’abandi mu itegeko ryo gutanga umurimo ufite ubumuga iyo yanganyije n’undi utabufite amanota ni we uba ufite amahirwe yo guhabwa akazi.
Ati: “Tuzakomeza gukora ubuvugizi kuko inzira iracyari ndende, gusa ibibazo byaragabanutse ariko aho bikiri ni inshingano ya twese gufatanyiriza hamwe kugira ngo ibyo bibazo bikemuke.”
Avuga ko Leta y’u Rwanda itazahwema gutekereza icyakura abafite ubumuga mu bibazo bibugarije hagamijwe kubaka ubushobozi bw’abafite ubumuga mu gihe kirambye.


text:
Umwembe ni urubuto rukize cyane ku ntungamubiri nyinshi zifite akamaro kanini mu mubiri . Uru rubuto rukungahaye kuri Vitamini zigera kuri makumyabiri (20) n’imyunyu ngugu itandukanye. Umwembe ugira isukari y’umwimerere kandi ifitiye umubiri wacu akamaro. Nta bibazo umwembe watera, nko kongera isukari mu maraso kuko ikigero cy’isukari kiba mu mwembe si cyinshi (Low glycemic index).
Zimwe mu ndwara uru rubuto rufasha mu kurinda:
Umwembe ufasha mu kurwanya kanseri
Abashakashatsi batandukanye bagaragaje ko mu mwembe habamo ibinyabutabire bifasha umubiri mu kurinda uturemangingo tw’umubiri, twavugamo nka quertin, isoquercitin, festin, astrogalin, galic acid na methylgallat. Ibi binyabutabire tuvuze bifasha mu kurinda kanseri harimo kanseri y’ibere, kanseri y’amara, kanseri y’amaraso ndetse na kanseri ya prostate.
Umwembe ufasha mu kugabanya urugimbu rubi mu mubiri
Umwembe kuba ukungahaye kuri vitaminC, pectin ndetse n’intungamubiri ndodo (fibre) ibi byose bifasha mu kugabanya ibinure mu mubiri. Umwembe kandi ukungahaye kuri vitamin K ifasha amaraso kudacika amazi ndetse no kuringaniza uko umutima utera.
Umwembe ufasha abantu barwara Diyabete
Uretse n’urubuto rw’umwembe n’ibibabi byawo bigirira umumaro ukomeye abarwayi ba Diayabete aho ufata ibibabi ukabicanira mu mazi byamara guhwana ukayungurura amazi yabyo ukayabika ukayanywa mu gitondo.
Abashakashatsi batandukanye bemeza ko ibi biringaniza umusemburo ushinzwe kuringaniza isukari mu mubiri. Ikindi ni uko urugero rw’isukari ruba mu mwembe ruri hasi cyane, kurya umwembe rero ntibishobora guteza ibibazo byo kongera isukari mu maraso.
Umwembe ufasha mu kugabanya ibiro
Ku bantu bifuza kugabanya ibiro bakwitabira kurya umwembe kuko ukungahaye kuri vitamin, intungamubiri ndodo (fibre) ndetse n’imyunyungugu. Ibi byose rero bituma umuntu wariye umwembe yumva ahaze bityo ubushake bwo kurya bukagabanuka bityo imbaraga zinjira mu mubiri ziciye mu biribwa ndetse n’ibinyobwa zikagabanuka n’ibiro bikagabanuka.
Ufasha mu gufata neza imboni y’ijisho ukarinda n’ubuhumyi
Umwembe ugira ibinyabutabire bifasha umubiri mu kurinda uturemangingo tw’ijisho bita Zeaxidant bifasha mu kurinda imboni y’ijisho ndetse n’ubuhumyi ku bantu bakuze. Umwembe kandi ugira vitamin A ifasha ijisho kureba neza, kubobereza ijisho, ndetse iyi vitamin A ifasha mu kurinda ubuhumyi.
Umwembe wongerera umubiri ubudahangarwa
Umwembe ugira Vitamin C ndetse na vitamin A hamwe na carotenoid z’ubwoko butandukanye, ibi byose bifasha mukongerera umubiri ubudahangarwa bityo ugatandukana no kurwaragarurika byahato na hato.
Source: Rwandamagazine.com
[email protected]


text:
Incamake hamwe Amavu n'amavuko
Nyamagabe ni imwe muri sitasiyo y’ikigo gishinzwe guteza imbere ubuhinzi n’umutungo w’u Rwanda (RAB), iherereye mu ntara y’amajyepfo cyane cyane mu Karere ka Nyamagabe, mu Murenge wa Gasaka. Sitasiyo ya Nyamagabe ifite ibibanza bitatu byingenzi ibikorwa byo kugwiza imbuto mubwinshi na mico bikorwa aribyo:
Urubuga rwa Sigira: mumirenge ya Kitabi
Urubuga rwa Kitabi: mumirenge ya Kitabi
Urubuga rwa Akanyirandori; mu murenge wa Tare.
Usibye ubuhinzi dufite Inka kuri Sigira tubika tugamije gutanga ifumbire mvaruganda yo gukoresha mubuhinzi.
Ubwoko bwinshi bw'imbuto y'ibirayi dukora muri sitasiyo ya Nyamagabe ni Imbuto-y'ibanze: Imbuto-y'ibanze ni intambwe yo kugwiza imbuto hagati y'umworozi n'ishingiro cyangwa imbuto y'ibanze ikoreshwa mu gutanga imbuto zihagije zo gushinga cyangwa gutanga imbuto z'ibanze. Ninshingano yumworozi kubyara imbuto zibanze kandi umusaruro ugomba kubaho murwego rwo hejuru rwo kugenzura irondakoko.
Mu rwego rwo guca ibibazo by’imbuto zidahagije muri politiki y’akarere ka Nyamagabe na Ny North yo gukorana n’abagwiza imbuto hirya no hino mu mirenge yose, hakorwa ubushakashatsi ku moko y’imbuto zishobora guhura n’ubutaka bugomba gukoreshwa kandi duha imbuto abahinzi. nyuma yo kwemezwa.
Amavu n'amavuko ya RAB Nyamagabe:
Ikigo gishinzwe guteza imbere ubuhinzi n’umutungo w’u Rwanda (RAB) - Sitasiyo ya NYAMAGABE yashinzwe n’ITEGEKO N ° 14/2017 YO KU WA 14/04/2017. Itegeko risobanura ko: Sitasiyo ya RAB ifite intego rusange yo guharanira iterambere ry’ubuhinzi mu bumenyi bushingiye; ikoranabuhanga ritwarwa n’inganda zishingiye ku isoko, ukoresheje uburyo bugezweho mu bihingwa, inyamaswa, uburobyi, amashyamba n’ubutaka n’amazi mu biribwa, fibre n’ibicanwa bitanga umusaruro no gutunganya. Ariko manda yihariye ya sitasiyo ya RAB imushoboza gukora ubushakashatsi, kwagura umutungo w’ubuhinzi cyangwa amatungo ku rwego rw’abahinzi kandi ifite ububasha bwo gucunga abakozi n’umutungo uherereye muri ako karere.
Sitasiyo ya RAB Nyamagabe yatangiye gukorera mu cyahoze ari ikigo cy’ubushakashatsi mu buhinzi mu Rwanda (incamake y’igifaransa ISAR). Ifite hegitari zigera kuri 380 z'ubuso bwayo, muri izo hegitari, twakoze ubushakashatsi ku birayi, ingano, n'amashaza ndetse n'ibikorwa bijyanye n'umutungo w'inyamaswa. Usibye ubuhinzi dufite Inka kuri Sigira zifasha mukongera umusaruro haboneka ifumbire,


text:
Ubuzima: sobanukirwa bimwe mu bimenyetso bishobora kukwereka ko ufite indwara y’agahinda gakabije “depression”
Kubera kubaho mu bwoba no mu gahinda karengeje ubushobozi bwa muntu, bituma umuntu ashakira ubuhungiro mu kumva ko icyo yakora cyose kidashobora kuba kibi cyangwa kubabaza kurusha ibyo yanyuzemo.Abantu bameze gutya akenshi, ntashobora kwemera ko arwaye indwara y’agahinda gakabije, ahubwo iyo agize icyo ageraho kubera uko gutinyuka ibintu byose, aba yibwira ko abikesha kwikomeza no gutsinda intege nke ze nyamara iki kiba ari ikimenyetso gikomeye cy’agahinda gakabije.
Kunywa inzoga nyinshi:
Indwara y’agahinda gakabije ishobora gutuma niba wanywaga inzoga runaka uzikuba nka 2 cyangwa izindi nshuro nyinshi kugira ngo wibagirwe ubuzima bwawe busanzwe.Ubu buryo bwo kunywa inzoga nyinshi buri mu bukunze gukoreshwa cyane n’abantu bugarijwe n’ibibazo, ariko ikibabaje muri byose ni uko nyuma yo kuba ufite ibibazo usanganwe, uba ugiye kongeramo ikindi cyo kuba imbata y’inzoga.
Guhinduka imbata y’imibonano mpuzabitsina:
Hari n’abarwara indwara y’agahinda gakabije agasigara ikintu kimushimisha cyonyine ari ugukora imibonano mpuzabitsina, ibi bituma aba imbata yabyo kuko igihe cyose yumva yigunze ashaka guhunga agahinda, atekereza kubihungira muri ibyo.
Amakimbirane yoroheje ashobora kubyara urugomo rukabije:
Kimwe mu bimenyetso by’indwara y’agahinda gakabije, ni uko umuntu aba yumva nta kintu na kimwe yitayeho kandi akumva ntashaka umuntu umukinisha cyangwa umucokoza na gato. Ntaba kandi yitaye ku kintu uburakari bwe bishobora gukurura, bityo iyo havutse amakimbirane yoroheje, ashobora guhita arwana cyangwa akaba yanakwica umuntu mu buryo butunguranye kuko umujinya we ntuba uri ku rugero nk’urw’abandi bantu.
Nta marangamutima agira:
Indwara y’agahinda gakabije itera umuntu umubabaro mwinshi ku buryo bigera ubwo umutima uhinduka nk’ibuye, ugasanga umuntu ntajya yishima kabone n’ubwo ikintu gishimishije gite cyamubaho cyangwa ntababare kabone n’ubwo ikintu kibabaje cyane cyaba kibaye.Abantu nk’aba akenshi babafata nk’abantu badakabya ariko iyo bimeze bitya bishobora kuba ingaruka z’uko umuntu yagize igikomere kimutera agahinda gakabije bikamuviramo kutongera kugira amarangamutima na rimwe.
Guhora mu birori:
Hari abarwara indwara y’agahinda gakabije agashakira ubuhungiro mu bintu bimuhuza n’abantu, bene uwo ntashobora kubura mu birori bimuri bugufi byose, inshuti ze ziba zizi ko n’iyo wamusaba kumara icyumweru mu birori akora uko ashoboye akaboneka.Iki na cyo gishobora kuba ikimenyetso cy’indwara y’agahinda gakabije, aho umuntu adashaka kwitekerezaho ahubwo akifuza guhora afite ibindi bintu bimurangaje.
Ntushobora kuguma hamwe mu buryo bw’ibitekerezo:
Nta muntu bitari byabaho kuba uri nko ku kazi cyangwa mu ishuri ugashiduka watakaye utekereza utundi tuntu. Ibi ariko hari igihe bikabya ugasanga uri gutekereza kenshi ku bintu bidafite aho bihuriye n’ibyo uri gukora, bigatuma nta n’umusaruro ugaragaza mu kazi.Iki gishobora kuba ikimenyetso cy’uko waba urwaye indwara y’agahinda gakabije ikaba yivanga mu buzima bwawe bwa buri munsi.
Ntushimira abantu, ugaragara nk’utanyurwa:
Kuba umuntu yagukorera ikintu ukeneye, akagufasha mu bihe bikomeye cyangwa akakuba hafi mu bundi buryo ariko wowe ukabona umeze nk’aho ibyo bintu nta cyo bikubwiye, ni ikimenyetso cy’uko urwaye indwara y’agahinda gakabije.
Ukoresha imbaraga cyane kurusha ubwenge:
Indwara y’agahinda gakabije ishobora kugabanya uburyo umuntu akoresha ubwenge bwe, usanga mu kazi kawe ukora vuba vuba kandi utaguma hamwe ariko wareba ibyo wagezeho ugasanga ntabyo kuko ubwonko buba butari kuguma hamwe ngo utekereze neza ukore ibintu by’ubwenge.
Guseka cyangwa kurira no mu gihe utabishaka cyangwa bitari ngombwa:
Indwara y’agahinda gakabije ishobora gutuma ikintu kibabaje mu buryo bworoheje kikubabaza cyane bikomeye ku buryo bikubuza n’amahoro, ikintu kibabaje bikomeye cyane cyaza ntubone imbaraga zo kurira cyangwa rimwe na rimwe ukumva ntunabyitayeho.Ubu bwoko bwa depression bwitwa alexithymia. Aha umuganga yatanze urugero rw’umwe mu bo yavuraga yamubwiye ati “Igihe najyanaga abana kureba filime, narijijwe no kubona idubu ibura nyina ariko igihe umukunzi wanjye yampaga impapuro zo mu rukiko asaba ko twahagarika gukorana ubucuruzi, narasetse gusa mpita nzijugunya mu myanda”.
“Agahinda gakabije ni indwara ivurwa igakira”
N’ubwo bishobora gutwara igihe kitari kigufi, indwara y’agahinda gakabije iravurwa kandi igakira ariko cyane cyane iyo uwivuza abigiramo uruhare akanashyiramo imbaraga.Ushobora gufashwa n’abaganga bazobereye ibijyanye n’indwara zo mu mutwe, abo ni bo bakubwira uburyo buboneye bwo kuba wakira iyo ndwara.Abantu benshi baba bumva iyo bafite agahinda kabaheranye nta kintu cyakajyana ariko hamwe no kwivuza ndetse no kugerageza gushaka umuntu w’umwizerwa wo kuganiriza, iyi ndwara ishobora gukira.


text:
Isomo ryo mu gitabo cy’Umuhanuzi Izayi 58,9b-14
Niba iwawe uhaciye akarengane n’amagambo mabi, ugaharira umushonji igaburo ryawe bwite, kandi ugahembura uwazahaye, urumuri rwawe ruzarasira mu mwijima, ijoro ry’urwijiji rihinduke amanywa y’ihangu. Uhoraho azakuyobora ubudahwema, azaguhaze mu gihe cy’amapfa, amagufa yawe ayakomeze. Uzamera nk’ubusitani buvomererwa, cyangwa se nk’isoko idudubiza kandi ikagira amazi adakama. Uzubaka bundi bushya amatongo ya kera, usubukure imishinga yari iriho mbere, bazakwite «Umuzibabyuho, usibura amayira ngo abe nyabagendwa.» Niwirinda kwica isabato, no guharanira inyungu zawe ku munsi wanjye mutagatifu, ukita isabato «Umunsi w’umunezero», umunsi mutagatifu w’Uhoraho ukakubera «Umunsi w’icyubahiro», ukawubaha wirinda kugira umurimo ukora, wirinda guharanira inyungu zawe, cyangwa guhihibikana mu bucuruzi bw’urudaca, ni ho uzagira umunezero muri Uhoraho, maze nzakujyane mu igare, hejuru y’imisozi y’isi, ngutungishe umunani wa Yakobo, umukurambere wawe. Ni byo rwose, uwo ni Uhoraho ubivuze.


text:
ABAKURAMBERE N’ABAHANUZI
IGICE CYA 28 - ISIRAHELI ISENGA INYANA Y’IZAHABU7
Igihe Mose yari adahari, cyabaye igihe Abisiraheli bagize cyo gutegereza no guhangayika bibaza uko bizagenda. Abantu bari bazi ko yazamukanye na Yosuwa ku musozi, kandi ko yinjiye mu gicu cya rukokoma babonaga bari hasi mu kibaya. Icyo gicu cyari kiri mu mpinga y’umusozi, kigahora kimurika kirabya imirabyo ituruka ku bwiza bw’Imana. Bari bamutegerezanyije amatsiko. Kubera ko mu Misiri bari baramenyereye ikintu gifatika kigaragaza imana, byari byarabakomereye kwiringira iyo batabona, ndetse bari barageze aho bishingikiriza kuri Mose mu rwego rwo gukomeza ukwizera kwabo. None yari yabakuwemo. Umunsi warashize undi uraza, icyumweru kirahita ikindi kirataha, ariko ntiyagaruka. Nubwo cya gicu cyari kikigaragara, benshi mu bari mu nkambi bibwiye ko umuyobozi wabo yabataye cyangwa ko yatwitswe n’uwo muriro ukongora. AA 210.1
Muri icyo gihe bari bategereje, cyari igihe cyo gutekereza ku mategeko y’Imana bari barumvise no gutegurira imitima yabo kwakira uguhishurirwa kundi Imana yajyaga kuboherereza. Nta gihe gihagije bafashe ngo bakore uwo murimo; kandi iyo bakora batyo bagashaka kurushaho gusobanukirwa n’ibyo Imana ibasaba, ndetse bagacishiriza bugufi imitima yabo imbere yayo, bajyaga kurindwa ikigeragezo. Nyamara ibyo ntibabikoze, maze bidatinze ntibagira icyo bitaho, barirengagiza kandi bica amategeko. By’umwihariko, ibi byagaragaye muri cya kivange cy’abanyamahanga. Bari bafite ubwira bwo gukomeza bagana mu Gihugu cy’Isezerano — igihugu gitemba amata n’ubuki. Bari barasezeraniwe ko bazahabwa icyo gihugu cyiza baramutse bumviye gusa, nyamara ibyo bari barabyibagiwe. Hari bamwe bazanye igitekerezo cyo gusubira mu Misiri, ariko ari ugukomeza bakajya i Kanani cyangwa gusubira mu Misiri, imbaga yose yari yiyemeje kudakomeza gutegereza Mose. AA 210.2
Bumvise nta shyikizo bafite igihe umuyobozi wabo adahari, maze bisubirira mu migenzo yabo ya kera ya gipagani. Icyo “kivange cy’abantu b’amahanga menshi” ni cyo cyabaye icya mbere kwivovota no kurambirwa, kandi ni na bo babaye nyambere mu buhakanyi bwakurikiyeho. Bimwe mu bintu Abanyamisiri bakoreshaga nk’ibigirwamana harimo ikimasa cyangwa inyana; kandi biturutse ku cyifuzo cy’abasengaga ibigirwamana mu Misiri, bacuze inyana maze barayiramya. Abantu bifuzaga igishushanyo gihagarariye Imana kugira ngo kibajye imbere mu cyimbo cya Mose. Ntabwo Imana yari yaratanze uburyo na bumwe bwo kuyigereranya, kandi yari yarabuzanyije gukora ikintu cyose gifatika kugira ngo bayigaragaze. Bya bitangaza bikomeye byakorewe mu Misiri no ku Nyanja Itukura byabereyeho kugira ngo abantu bizere Imana imwe nyakuri, nk’Imana itagaragara, Umufasha wa Isiraheli ushobora byose. Icyifuzo cy’uko yiyerekana muri bo cyari cyarasubirijwe mu nkingi y’igicu n’umuriro yabayoboye, ndetse no mu iyerekana ry’ikuzo ryayo ku musozi Sinayi. Ariko icyo gicu Uwiteka yarimo kikiri imbere yabo, basubiye inyuma mu mitima yabo batekereza gusenga ibigirwamana ko mu Misiri, maze bagaragaza ikuzo ry’Imana itabonwa bakoresheje igishushanyo cy’ikimasa! AA 210.3
Igihe Mose atari ahari, ububasha bwo guca imanza bwari bwahawe Aroni, kandi abantu benshi bari bakikije ihema rye bamusaba bati: “Haguruka, uturemere imana yo kutujya imbere; kuko wa wundi Mose, umuntu wadukuye mu gihugu cya Egiputa, tutazi icyo abaye.” Bavugaga yuko cya gicu cyari cyarabayoboye kugera ubwo cyahagaze burundu ku musozi; kitazongera kubayobora mu ngendo zabo. Bagombaga kugira igishushanyo kigisimbura; kandi nk’uko byari yasabwe, iyo bafata umwanzuro wo gusubira mu Misiri, bari kwakirwa neza n’Abanyamisiri kubw’icyo gishushanyo babaga bashyize imbere nk’imana yabo. AA 211.1
Akaga nk’ako kari kadutse kasabaga umuntu udakebakeba, ufata umwanzuro kandi ufite ubutwari butadohoka; umuntu ushyira icyubahiro cy’Imana hejuru y’ibintu byose, n’iyo waba umutekano we bwite cyangwa ubuzima bwe ubwabwo. Nyamara uwo muyobozi w’Abisiraheli wariho icyo gihe ntayari afite iyo mico. Aroni yarwanyije igitekerezo cyabo adakomeje, ariko kudohoka kwe no gutinya amaso muri icyo gihe kibi byatumye abantu barushaho gukaza umurego. Umuvurungano wariyongeye. Gutwarwa n’amarangamutima yuzuye ubuhumyi no kudatekereza byasaga n’ibyuzuye abantu. Hari bamwe bakomeje kuba indahemuka ku sezerano bagiranye n’Imana; ariko umugabane munini w’iyo mbaga wayobotse ubuhakanyi. Bake bagerageje kwanga icyo gishushanyo cyakorewe gusengwa barahindukiranywe, bagirirwa nabi maze muri uwo muvurungano amaherezo bahasiga ubuzima bwabo. AA 211.2
Aroni yatinye gupfa, maze aho kuba inyangamugayo ngo ahagararire icyubahiro cy’Imana, yemeye ibyo abantu bamusabaga. Igikorwa cya mbere yakoze cyabaye icyo gutegeka ko bakusanya impeta z’izahabu zo ku matwi abantu bari bambaye maze bakazimuzanira, yibwiraga ko ubwibone bwabo burabatera kwanga kuzikuramo. Nyamara bishimiye kureka iyo mitako yabo, maze arayishongesha ayicuramo inyana isa n’ibigirwamana byo mu Misiri. Abantu baravuze bati: “Iki ni cyo mana yawe, wa bwoko bw’Abisirayeli we, yagukuye mu gihugu cya Egiputa.” Maze Aroni acika intege yemera yuko Yehova atukwa atyo. Yakoze n’ibirenze aho. Abonye uburyo iyo mana y’izahabu yakiranywe umunezero, yubaka igicaniro imbere yayo, hanyuma ararangurura ati: “Ejo hazaba umunsi mukuru w’Uwiteka.” Iryo tangazo rye ryabanjirijwe n’impanda zavugaga zungikanya mu nkambi yose. “Bukeye bazinduka kare, batamba ibitambo byoswa; bazana ibitambo by’uko bari amahoro; abantu bicazwa no kurya no kunywa, bahagurutswa no gukina.” Bitwaje ko bari gukora “umunsi mukuru w’Uwiteka,” maze birundurira mu kurya baravuyarara ndetse no mu busambanyi bw’indengakamere. AA 211.3
Ni kangahe muri ibi bihe byacu, gukunda kwinezeza bitwikirwa bikiyoberanya mu ishusho yo “kubaha Imana”! Idini ryemerera abantu kwirundurira mu inarijye cyangwa mu kunezeza umubiri mu byo ushaka, mu gihe abantu bakora imihango yo kuramya, bene iryo dini muri iki gihe riba rinezeza imbaga nk’uko byabaye mu minsi y’Abisiraheli. Kandi nanone haracyariho ba Aroni ba nyamujyiryanino, igihe bafite imyanya y’ubuyobozi mu itorero, bazumvira ibyifuzo by’abantu batiyeguriye Imana, maze kubw’ibyo babashyigikire mu cyaha. AA 211.4
Isiraheli Yica Isezerano Ryayo Rikomeye. AA 211.5
Hari hashize iminsi mike gusa Abaheburayo bagiranye n’Imana isezerano rikomeye ko bazumvira ijwi ryayo. Bari barahagaze imbere y’uwo musozi bahinda umushitsi, bateze amatwi amagambo y’Uwiteka avuga ngo: “Ntukagire izindi Mana mu maso yanjye.” Ikuzo ry’Imana ryari rigitwikiriye Sinayi iteraniro ryose ririreba; nyamara barahindukira, maze basaba izindi Mana. “Baremera ikimasa i Horebu, basenga igishushanyo kivugutiwe. Uko ni ko baguranye icyubahiro cyabo, bagihindura igishushanyo cy’imfizi irya ubwatsi.” (Zaburi 106:19, 20). Ni mu buhe buryo kutanyurwa gukomeye gutyo kwagaragajwe cyangwa igitutsi cyo kwihandagaza cyatitswe uwari yarabihishuriye nk’umubyeyi w’umunyampuhwe ndetse n’umwami nyiri ubushobozi bwose! AA 211.6
Ubwo Mose yari akiri ku musozi yamenyeshejwe ko mu nkambi hadutse ubuhakanyi maze abwirwa guhita asubirayo adatindiganyije. Imana yaramubwiye iti: “Manuka ugende, kuko ubwoko bwawe wakuye mu gihugu cya Egiputa bwiyononnye. Bateshutse vuba, bava mu nzira nabategetse, biremera igishushanyo cy’ikimasa kiyagijwe, baragisenga.” Imana iba yarahagaritse iyo nkubiri igitangira; ariko yarayihanganiye kugera kuri rwo rwego kugira ngo ibashe kwigisha abantu bose isomo ibinyujije mu buryo ihana ubugambanyi n’ubuhakanyi. AA 212.1
Isezerano Imana yagiranye n’ubwoko bwayo ryari ryishwe, maze ibwira Mose iti: “None nyihorera uburakari bwanjye bubagurumanire mbarimbure, na we nzaguhindura ubwoko bukomeye.” Ubwoko bw’Abisiraheli, cyane cyane ikivange cy’amahanga menshi, bahoraga bagomera Imana. Bivovoteraga n’umuyobozi wabo, kandi bakamutera agahinda ku bwo kutizera kwabo no kwinangira, bityo umurimo wo kubayobora kugera bageze mu Gihugu cy’Isezerano wari kuba ukomeye cyane kandi w’injyanamuntu. Ibyaha byabo byari byaramaze kubakuraho ineza y’Imana, bityo ubutabera bwasabaga ko barimbuka. Bityo, Imana yavuze ko igiye kubarimbura maze Mose ikamugira ishyanga rikomeye. AA 212.2
Amagambo Imana yavuze yari aya ngo: “None nyihorera . . . mbarimbure.” Niba Imana yari yagambiriye kurimbura Isiraheli, ni nde wajyaga kubasabira imbabazi?Ni bangahe batari kureka abanyabyaha bagakanirwa urubakwiye! Ni bangahe batari kunezezwa no gukira uwo muruho n’umutwaro ndetse no kwitanga byituwe kutanyurwa no kwivovota, maze bagashyirwa mu mwanya utuje kandi w’icyubahiro, mu gihe Imana ubwayo ari yo yari ivuze ko igiye kumuruhura? AA 212.3
Nyamara Mose yaritegereje abona yuko aharagagara ko hari ugucika intege n’umujinya hashobora kuboneka ibyiringiro. Amagambo y’Imana ngo: “nyihorera,” ntiyumvise yuko ari ukumubuza, ahubwo yumvise ko kwari ukumushishikariza kubavuganira; byerekanaga ko nta kindi kintu gishobora gukiza Abisiraheli uretse amasengesho ya Mose, ariko ko niba ayitakambiye atyo, Imana yajyaga kureka ubwoko bwayo. “Mose yinginga Uwiteka Imana ye ati: ‘Uwiteka, ni iki kigurumanishije uburakari bwawe, ukarakarira ubwoko bwawe wakuje mu gihugu cya Egiputa imbaraga nyinshi n’amaboko menshi?’” AA 212.4
Imana yari yavuze ko itakiri Imana y’ubwoko bwayo. Yari yabavuzeho ibwira Mose iti “ubwoko bwawe wakuye mu gihugu cya Egiputa.” Ariko Mose yicishije bugufi, yanze kwemera ko ari we muyobozi w’Abisiraheli. Ntibari abe, ariko bari ab’Imana. Yasabye Imana ati: ” ubwoko bwawe wakuje . . . imbaraga nyinshi n’amaboko menshi. Ni iki cyatuma uvugisha Abanyegiputa bati: ‘Kubagirira nabi ni ko yabakuriye ino, ngo ibicire mu misozi miremire, ibarimbure, ibakure mu isi’?” AA 212.5
Mu mezi make uhereye igihe Abisiraheli baviriye mu Misiri, inkuru yo gucungurwa kwabo gutangaje yari yarakwiriye mu mahanga yose yari abakikije. Abo bapagani bari bafite ubwoba kandi bahangayikishijwe n’ibigiye kuba. Bose bari bategereje kureba icyo Imana ya Isiraheli izakorera ubwoko bwayo. Iyo barimburwa ubwo, abanzi babo bari kuba batsinze maze Imana igasuzugurika. Abanyegiputa bari kuvuga ko ibyo babashinjaga byari ukuri, ko aho kujyana abantu bayo mu butayu gutamba ibitambo, yari kuba itumye baba ibitambo. Ntabwo abo bapagani bari kwita ku byaha by’Abisiraheli, ahubwo kurimbuka kw’ishyanga Imana yari yarahaye icyubahiro byajyaga gusuzuguza izina ryayo. Mbega uburyo abo Imana yahaye icyubahiro cyinshi bafite inshingano ikomeye yo gutuma izina ryayo rihabwa ikuzo mu isi! Mbega uburyo bari bakwiriye kwingengesera bakirinda gukora icyaha, ngo bihamagarire iteka ry’Imana kandi batume izina ryayo ritukwa n’abatayubaha! AA 212.6
Ubwo Mose yasabiraga Abisiraheli, kudatinyuka kwe kwazimiriye mu kwita cyane no gukunda abo yari yarabereye igikoresho cyo gukorerwa byinshi akoreshejwe n’Imana. Uwiteka yateze amatwi kwinginga kwe, maze isubiza isengesho rye ritarangwaga no kwikunda. Imana yari yagerageje umugaragu wayo, yari yagenzuye ubudahemuka bwe n’urukundo yakundaga ubwo bwoko buyoba vuba kandi bw’indashima, kandi Mose yari yarihanganiye icyo kigeragezo aragitsinda. Gutunganirwa kw’ubwoko bw’Imana bwatoranyijwe kwamurutiraga icyubahiro cye bwite ndetse n’amahirwe yo kuba se w’ishyanga rikomeye. Imana yanejejwe n’ubudahemuka bwe, kwiyoroshya kwe mu mutima ndetse n’ubunyangamugayo bwe, maze imuha inshingano ikomeye yo kujyana Isiraheli mu Gihugu cy’Isezerano nk’umushumba w’indahemuka. AA 213.1
Ubwo Mose na Yosuwa bamanukaga bavuye ku musozi, Mose atwaye “ibisate byanditsweho amategeko,” bumvise urusaku ruturutse muri ya mbaga y’abantu bari batwawe kandi bavuza induru bikomeye. Kuri Yosuwa wari umusirikari, icyo yatekereje mbere ni uko yibwiye ko abanzi babo babateye. Yaravuze ati: “Urwo rusaku ni urw’intamabara, iri mu ngando.” Ariko Mose yamenye neza imiterere y’uko kuvurungana. Urwo rusaku ntirwari urw’intamabara ahubwo rwari urwo gukina. Mose yaramubwiye ati: “Iryo jwi si urusaku rw’abasakurishwa no kunesha: ahubwo ndumva amajwi y’ababyina.” AA 213.2
Ubwo bageraga hafi y’aho Abisiraheli bari babambye amahema yabo, babonye abantu basakuza kandi babyina bazenguruka ikigirwamana cyabo. Ryari iteraniro rya gipagani, kandi kwari ukwigana iminsi mikuru yo mu Misiri yo gusenga ibigirwamana; nyamara se kuramya Imana no kuyubaha kwabo byari bihabanye n’ibyo bite! Mose yarumiwe bikomeye. Ni ho yari akiva imbere y’ubwiza bw’Imana, kandi nubwo yari yabwiwe ibiri kuba, ntabwo yari yiteguye ayo marorerwa ateye ubwoba yerekanaga guta agaciro kw’Abisiraheli. Mu rwego rwo kwerekana uburakari icyaha cyabo cyamuteye, yakubise hasi bya bisate by’amabuye, maze bimenekera imbere y’abantu, byerekanaga ko ubwo bishe isezerano ryabo n’Imana, Imana nayo ihagaritse isezerano ryayo na bo. AA 213.3
Mose yinjiye mu nkambi, anyura muri iyo mbaga y’abantu babyinaga, afata cya kigirwamana, akijugunya mu muriro. Arangije aragisya gihinduka ifu ayimisha mu kagezi kavaga mu musozi maze amazi yako ayanywesha abo bantu. Muri ubwo buryo herekanywe akamaro gake cyane k’icyo kigirwamana basengaga. AA 213.4
Uwo muyobozi ukomeye ahamagaza umuvandimwe we wakoze icyaha maze amubaza amukangara ati: “Aba bantu bakugiriye iki, cyatumye ubazanira icyaha gikomeye?” Aroni yagerageje kwiregura avuga ibyo abantu bamusabye kubakorera, yuko iyo atabemerera bajyaga kumwica. Yaravuze ati: “Databuja, uburakari bwawe ntibugurumane: uzi aba bantu, yuko berekeje imitima ku bibi. Barambwiye bati: ‘Turemere imana yo kutujya imbere, kuko wa wundi Mose, umuntu wadukuye mu gihugu cya Egiputa, tutazi icyo abaye.’ Nanjye ndababwira nti: ‘Ufite izahabu wese ayikature.’ Nuko barazimpa, nzijugunya mu muriro, havamo iki kimasa.” Yashatse kwemeza Mose yuko habaye igitangaza, yuko ku bw’imbaraga idasanzwe izahabu yajugunye mu muriro maze igahinduka inyana. Ariko inzitwazo zose n’ibyo yireguzaga byose nta cyo byari bivuze. Yafashwe rwose nk’umugome mukuru. AA 213.5
Kuba Aroni yari yarahawe umugisha kandi agahabwa icyubahiro kurusha abandi ni byo byatumye icyaha cye kiba inkoraruguma bene ako kageni. Ni Aroni, “uwera w’Uwiteka” (Zaburi 106.16), wakoze icyo kigirwamana maze atangaza ibirori. Ni we wari warashyizweho ngo abe umuvugizi wa Mose, kandi ni nawe Imana ubwayo yari yarahamije ibye iti: “Nzi yuko ari intyoza” (Kuva 4:14). Ni we wananiwe gucyaha abo basengaga ibigirwamana mu mugambi wabo wo kugomera Imana. Aroni ubwe Imana yari yarakoresheje icira amateka Abanyamisiri n’ibigirwamana byabo, yari yarumvise abantu bavugira imbere y’ishusho iyagijwe bati: “Iki ni cyo mana yawe, wa bwoko bw’Abisiraheli we, yagukuye mu gihugu cya Egiputa,” maze ntiyagira icyo abikoraho. Ni we wari kumwe na Mose ku musozi kandi yari yarahaboneye ikuzo ry’Uwiteka. Ni we wari warabonye ko mu kwigaragaza kw’iryo kuzo, nta kintu cyashoboraga gushushanywa na ryo, nyamara ni we wahinduye iryo kuzo mo igisa n’ikimasa. Aroni Imana yari yarahaye kuyobora abantu mu gihe Mose adahari, yabonetsweho no kwemera ubugome bwabo. “Kandi Uwiteka arakarira Aroni cyane, ashaka kumurimbura.” (Gutegeka Kwa Kabiri 9:20). AA 214.1
Ariko Imana yumviye gutakamba kwa Mose maze Aroni ntiyagira icyo imutwara; bityo yihana icyo cyaha cye gikomeye yicishije bugufi, yongera kwakirwa n’Imana. AA 214.2
Iyo Aroni agira ubutwari bwo guhagararira ukuri atitaye ku ngaruka byamuzanira, aba yarahagaritse ubwo buhakanyi. Iyo aza gukomera ku kubaha Imana kwe ashikamye, iyaba yarahaye abantu urugero rw’ibyabereye kuri Sinayi kandi akabibutsa isezerano rikomeye bagiranye n’Imana ko bazumvira amategeko yayo, ikibi kiba cyarakomwe imbere. Ariko kwemeranya n’ibyifuzo by’abantu kwe ndetse n’uburyo butuje yakoranye agashyira mu bikorwa imigambi yabo, byabateye ubutwari bwo kwimbika mu cyaha kurenza uko byari byarinjiye mu ntekerezo zabo mbere. AA 214.3
Ubwo Mose yagarukaga mu nkambi, agahangana n’ibyo byigomeke, gucyaha kwe gukaze ndetse n’uburakari yagaragaje akamena ibisate byera byari byanditsweho amategeko, abantu babonye ko iyo myifatire itandukanye cyane n’imvugo ishimishije ya Aroni ndetse n’inyifato ye yubahwa, bityo bumva bikundiye Aroni. Ubwo yashakaga kwikuraho icyaha, Aroni yagerageje gushinja abantu yuko ari bo bamuciye intege bagatuma yemera ibyo bamusabaga; nyamara n’ubwo byari bimeze bityo akabibagerekaho, bari bishimiye cyane yuko yari umugwaneza kandi akagira kwihangana. Ariko ntabwo Imana ireba nk’uko abantu beraba. Umutima Aroni yari afite wo kwemera ibyo abwiwe ndetse n’icyifuzo cye cyo kunezeza abantu byari byarahumye amaso ye ntiyabona uburemere bw’icyaha yemereraga abantu gukora. Ibyo yakoze mu gutuma icyaha kibona akito mu Bisiraheli byahitanye abantu ibihumbi byinshi. Mbega ukuntu imikorere ya Mose yari inyuranye cyane n’iyi. Igihe Mose mu budahemuka bwe yashyiraga mu bikorwa iteka Imana yari iciye, yagaragaje ko kumererwa neza kw’Abisiraheli abirutisha gutunganirwa, icyubahiro ndetse no kubaho. AA 214.4
Mu byaha byose Imana izahana, nta gikomeye cyane mu maso hayo nk’ibyaha bishishikariza abandi gukora ikibi. Imana yifuza yuko abagaragu bayo bagaragaza ko ari indahemuka babikoresheje gucyaha icyaha badakebakeba, uko byababaza kose. Abantu bahawe inshingano n’Imana ntibakwiriye kuba abanyantege nke, batwarwa n’ibitekerezo by’abandi kubwo kugira ubwira. Ntibakwiriye kurangamira ikuzo ryabo bwite, cyangwa kwihunza inshingano ziruhije, ahubwo bakwiriye gukorana umurimo w’Imana ubudahemuka badacogora. AA 215.1
Nubwo Imana yari yarumviye gusaba kwa Mose ntirimbure Abisiraheli, ubuhakanyi bwabo bwagombaga guhanwa by’intangarugero. Kwica amategeko no kutumvira Aroni yari yaremereye abantu ko bagwamo, iyo kudahita guhanwa, kwajyaga guhindukamo ubugome bukomeye cyane bityo kugashora iryo shyanga mu kurimbuka kudasuburwaho. Ikibi kigomba kwamaganwa bikomeye nta kubabarira. Mose yahagaze imbere y’aho babambye amahema maze aravuga ati: “Uri mu ruhande rw’Uwiteka wese ansange.” Abatari bifatanyije n’abandi mu buhakanyi bagomabaga guherera iburyo bwa Mose; abari bacumuye ariko bakemera kwihana bo bagombaga guherera ibumoso. Iryo tegeko ryarubahirijwe. Byaje kugaragara ko umuryango wa Lewi ari wo utaragize uruhare mu kuramya cya kigirwamana. No mu yindi miryango hari benshi, nubwo bari bacumuye, noneho bagaragaje ko bashaka kwihana. Nyamara umubare munini, ariko cyane cyane “ikivange cy’abanyamahanga” bari bazanye igitekerezo cyo kurema cya kigirwamana, bakomeje kwinangira mu kwigomeka. Noneho mu izina ry’Uwiteka Imana y’Abisiraheli, Mose yategetse abari bahagaze iburyo bwe, batayandurishije gusenga ibigirwamana, kwambara inkota zabo maze bakica abantu bose bakomeje kwigomeka. “...kuri uwo munsi hagwa abantu nk’ibihumbi bitatu.” Hatitawe ku cyubahiro cy’umuntu, ubuvandimwe cyangwa ubucuti, ba nyambere mu bibi barishwe; ariko abihannye bose kandi bakicisha bugufi ntacyo babatwaye. AA 215.2
Abantu bakoze uyu murimo uteye ubwoba wo guca iteka babikoraga babitegetswe n’Imana, bashyira mu bikorwa iteka Umwami w’ijuru yari yaciye. Mu buhumyi bwabo bwa kimuntu, abantu bakwiriye kwitondera uko bagaya nuko bacira urubanza bagenzi babo; ariko iyo Imana ibategetse gusohoza iteka ryayo yaciriye gukiranirwa, bagomba kuyumvira. Abakoze icyo gikorwa giteye agahinda bagaragaje uko banga urunuka kugoma no gusenga ibigirwamana, kandi birunduriye byimazeyo mu gukora umurimo w’Imana nyakuri. Uwiteka yabashimiye kuba indahemuka kwabo maze aha umuryango wa Lewi isumbwe ryihariye ku bandi. AA 215.3
Abisiraheli bari barahamwe n’ubugambanyi, kandi ubwo bugambayi babukoreye Umwami wari warabasagijeho imigisha ndetse ubwabo babyihitiyemo bari bararahiriye kumvira ubutware bwe. Kugira ngo ingoma y’Imana ikomeze iganze, abagambanyi bagomba gucirwa urubanza rutabera. Nyamara n’aha ngaha imbabazi z’Imana zarahagaragaye. Nubwo Imana yashikamye ku mategeko yayo, yahaye abantu bose umudendezo wo guhitamo n’amahirwe yo kwihana. Abantu bishwe ni abakomeje kwinangira mu bwigomeke gusa. AA 215.4
Byari ngombwa ko iki cyaha gihanwa kugira ngo kibe igihamya ku mahanga yari abakikije kibereka uko Imana yanga gusenga ibigirwamana. Mu guciraho iteka abakoze icyaha, Mose nk’igikoresho cy’Imana, yagombaga gusiga inyandiko yeruye kandi igaragarira bose irwanya icyaha cyabo. Uhereye icyo gihe iyo Abisiraheli bari kujya baciraho iteka gusenga ibigirwamana kwakorwaga n’amoko abakikije, bityo abanzi babo bajyaga kubahindukirana bakabashinja ko ubwoko bwavugaga ko Yehova ari Imana yabwo bwari bwararemye inyana maze buyisengera i Horebu. Bityo nubwo nta kundi bajyaga kugira uretse kwemera ukuri kwabakozaga isoni, Abisiraheli bagombaga kubereka ihererezo riteye ubwoba ry’abacumuye ku Mana, nk’igihamya cy’uko icyaha cyabo kitigeze gishyigikirwa. AA 215.5
Urukundo ruhwanye n’ubutabera rwasabye ko iki cyaha gihanirwa. Imana ni umurinzi n’umwami w’ubwoko bwayo. Irimbura abantu biyemeje kwihandagaza mu bwigomeke kugira ngo batayobora abandi mu irimbukiro. Igihe Imana itarimburaga Kayini, yeretse isanzure ryose icyajyaga kuba ingaruka zo kureka icyaha ntigihanwe. Ibyo imibereho ya Kayini yatoje abamukotseho ndetse n’inyigisho ze byateye abantu gusaya mu byaha bituma isi yose igera aho igomba kurimbuzwa Umwuzure. Amateka y’ababayeho mbere y’Umwuzure ahamya ko kurama atari umugisha ku munyabyaha; ko kwihangana gukomeye kw’Imana kutemereye ubugome bwabo gukomeza. Uko baramaga cyane ni ko barushagaho gusaya mu bibi. AA 216.1
No kuri Sinayi byari uko. Iyo uko kugomera Imana kudahita guhanwa, ingaruka nk’izo zari kongera kubaho. Isi yajyaga guhenebera mu byaha nk’uko byabaye mu gihe cya Nowa. Iyo abo bagome barekwa, hajyaga gukurikiraho ibibi bisumba ibyavuye ku kutarimbura ubugingo bwa Kayini. Imbabazi z’Imana ni zo zatumye abantu ibihumbi bababazwa, kugira ngo bye kuba ngombwa ko za miliyoni zicirwaho iteka. Kugira ngo Imana ikize benshi igomba kugira bake ihana. Byongeye kandi, kubera ko abantu bari bararetse kuyoboka no kumvira Imana, bari batagifite uburinzi bwayo, kandi kuba ishyanga ryose ryari ritakirinzwe byatumye riba aho rishobora kwigarurirwa n’abanzi babo. Iyo ikibi kidahita cyamaganwa, bidatinze Abisiraheli bari guhinduka iminyago y’abanzi babo bakomeye kandi benshi cyane. Kubw’ibyiza by’Abisiraheli ndetse n’icyigisho ku bisekuruza byose byakurikiyeho, byari ngombwa ko icyo cyaha gihita gihanwa. Kandi abanyabyaha ubwabo ntibajyaga kuba bagiriwe imbabazi nkeya babujijwe gukomeza mu nzira yabo mbi. Iyo barekwa bagakomeza kubaho, uwo mutima watumye bigomeka ku Mana wajyaga kugaragarira mu nzangano n’amakimbirane hagati yabo ubwabo, amaherezo bakarimburana. Urukundo Imana yakundaga abatuye isi, uko yakundaga Abisiraheli ndetse n’abayigomeye ni rwo rwatumye icyo cyaha gihanwa by’ikubagahu kandi bikomeye. AA 216.2
Igihe abantu bakangurirwaga kureba uburyo icyaha cyabo gikomeye, ubwoba bwakwiye mu nkambi yose. Batinye ko uwacumuye wese yagombaga kwicwa. Ariko Mose agize impuhwe kubera umubabaro wabo, yabasezeraniye kongera kubingingira Imana. AA 216.3
Mose abwira abantu ati: “Mwakoze icyaha gikomeye, none ndazamuka nsange Uwiteka, ahari ndabona uko mbitwarira.” Yaragiye maze mu gusaba kwe ari imbere y’Imana aravuga ati: “Ubwo bwoko bwakoze icyaha gikomeye koko, bwiremeye imana y’izahabu. Ariko wakwemera kubababarira icyaha cyabo, byaba byiza: ariko nutabyemera, mpanagura unkure mu gitabo cyawe wanditse.” Igisubizo yahawe cyabaye iki: “Uncumuyeho wese, ni we nzahanagura mukure mu cyanjye. None genda, ujyane abantu aho nakubwiraga; dore marayika wanjye arakujya imbere: ariko ku munsi wo guhora nzabahora icyaha cyabo.” AA 216.4
Mu isengesho rya Mose, intekerezo zacu zerekezwa ku bitabo byo mu ijuru ibyo amazina y’abantu bose yanditswemo, kandi ibikorwa byabo, byaba byiza cyangwa bibi, byandikwamo nk’uko biri. Igitabo cy’ubugingo kirimo amazina y’abantu bose bigeze kwinjira mu murimo w’Imana. Nihagira abo muri bo bitandukanya n’Imana, maze kubwo kwinangira bakaguma mu cyaha bityo amaherezo ntibumvire ibyo Mwuka Wera wayo ababwira, amazina yabo azahanagurwa mu gitabo cy’ubugingo igihe cyo guca imanza, kandi ubwabo ni bo bazaba bihitiyemo kurimbuka. Mose yabonye uburyo iherezo ry’umunyabyaha ryari kuba riteye ubwoba; nyamara niba Abisiraheli baragombaga kurekwa n’Uwiteka, Mose yasabye yuko izina rye rihanagurwa mu gitabo hamwe n’ayabo. Ntiyajyaga kwihanganira kubona iteka ry’Imana rigera ku bari barakijijwe mu buryo bw’igitangaza nk’ubwo. Uko kwinginga kwa Mose asabira Abisiraheli ni icyitegererezo cy’umurimo w’ubuhuza Kristo akorera abanyabyaha. Ariko Uwiteka ntiyemeye ko Mose abarwaho icyaha cy’abacumuye nk’uko Kristo yabigenje. Uwiteka yaravuze ati: “Uncumuyeho wese, ni we nzahanagura mukure mu gitabo cyanjye.” AA 216.5
Abantu bahambye bene wabo bapfuye bafite agahinda kenshi. Ibihumbi bitatu byari byishwe n’inkota; kandi bidatinze mu nkambi yabo hari hadutse icyorezo; maze noneho bagezwaho n’ubutumwa buvuga ko Imana itazongera kujyana na bo mu ngendo zabo. Yehova yari yavuze ati: “Muri ubwoko butagonda ijosi; nagendera hagati muri mwe n’akanya gato, nabarimbura.” Noneho bahawe iri tegeko ngo: “Nuko mwiyambure iby’umurimbo byanyu, kugira ngo menye uko mbagenza.” Habayeho umuborogo mu nkambi yose. Mu kwihana no kwicisha bugufi, “Abisiraheli biyambura iby’umurimbo byabo batangirira ku musozi Horebu.” AA 217.1
Hakurikijwe amabwiriza yatanzwe n’Imana, rya hema basengeragamo by’igihe gito ryakuweho “rishingwa hirya y’ingando z’amahema yabo, ahahitaruye.” Icyo cyari ikindi gihamya cyerekana ko Imana yakuye ubwiza bwayo hagati yabo. Imana yari igiye kujya yihishurira Mose atari abo bantu bameze batyo. Bababajwe cyane no gucyahwa ako kageni, kandi ku bantu bari bashegeshwe mu mitima byasaga n’aho ibindi byago birutaho bigiye kuza. Bibazaga niba Uwiteka atakuye Mose mu nkambi kugira ngo abone uko abarimbura bikomeye. Nyamara ntibasigaye abatagira ibyiringiro. Iryo hema ryashinzwe hirya y’ingando y’amahema yabo ariko Mose aryita “ihema ry’ibonaniro.” Abashakaga kwihana by’ukuri bose kandi bifuzaga kugarukira Uwiteka boherezwaga yo kwatura ibyaha byabo no gusaba imbabazi. Iyo basubiraga mu mahema yabo, Mose yinjiraga mu ihema ry’ibonaniro. Abantu bategerezanyaga intimba kureba ikimenyetso cy’uko ibyo yabasabiye byemewe. Iyo Imana nkingi y’igicu yamanukaga maze igahagarara ku muryango wa rya hema ry’ibonaniro, abantu barizwaga n’ibyishimo maze “bagahaguruka, umuntu wese akikubita hasi mu muryango w’ihema rye.” AA 217.2
Mose yari azi neza ubugome n’ubuhumyi by’abo yari ashinzwe; yari azi ingorane agomba guhangana nazo. Ariko yari yaramenye ko kugira ngo akomeze kuyobora abantu, yagombaga gufashwa n’Imana. Yarasenze kugira ngo arusheho guhishurirwa ubushake bw’Imana kandi asabira kugira ngo ahabwe icyizere cy’uko Imana izabana na bo. Mose yaringinze ati: “Dore, ujya untegeka uti, ‘ Jyana ubu bwoko’, ntumenyeshe uwo udutumanye, Ariko waravuze uti: ‘Nkuzi izina, kandi wangiriyeho umugisha.’ Nuko niba nkugiriyeho umugisha koko, nyereka imigambi yawe, kugira ngo nkumenye, mbone uko ndushaho kukugiriraho umugisha: kandi wibuke yuko ubu bwoko ari ubwawe.” AA 217.3
Igisubizo yahawe ni iki ngo: “Ubwanjye nzajyana nawe, nkuruhure.” Ariko Mose yari ataranyurwa. Umutima wa Mose wari uremerewe no gutekereza ingaruka zikomeye zashoboraga kubaho iyo Imana irekera Abisiraheli mu kwigomeka kwabo no kutihana. Mose ntiyashoboraga kwihanganira ko inyungu zitandukanywa n’iz’abavandimwe be, bityo yasabye ko Imana yakongera kugirira ineza ubwoko bwayo, kandi ikimenyetso cy’uko iri kumwe na bo kigakomeza kubayobora mu ngendo zabo. Yaravuze ati: “Ubwawe nutajyana natwe, ntudukure ino. Ikizamenyekanya yuko jye n’ubwoko bwawe twakugiriyeho umugisha ni iki? Si uko ujyana natwe, bigatuma jye n’ubwoko bwawe dutandukanywa n’amahanga yose yo ku isi?” AA 217.4
Maze Uwiteka aravuga ati: “N’icyo uvuze icyo ndagikora; kuko wangiriyeho umugisha, nkakumenya izina.” Uwo muhanuzi ntiyarekeye aho kwinginga. Isengesho ryose yari yasenze ryari ryasubijwe, ariko yashakaga cyane kubona ibimenyetso bikomeye by’uko Imana izabagirira neza. Noneho yasabye ikitigeze gusabwa n’ umuntu uwo ari we wese ati: “Nyereka ubwiza bwawe burabagirana.” AA 218.1
Ntabwo Imana yarwanyije uko gusaba kwe nk’aho ari ukutizera; ahubwo yamubwiye amagambo neza igira iti: “Ubwanjye nzanyuza kugira neza kwanjye kose imbere yawe.” Nta muntu wambaye uyu mubiri upfa ubasha kureba ubwiza bw’Imana butwikuruwe ngo abeho; ariko Mose yasezeraniwe ko ashobra kwitegereza ubwiza bwayo uko ashoboye kose. Yongeye guhamagarirwa kujya mu mpinga y’umusozi; hanyuma ukuboko kwaremye isi, kwa kuboko “kwimura imisozi itabimenye” (Yobu 9:5), kwafashe icyo kiremwa cyakuwe mu mukungugu, uwo muntu wari ukomeye mu kwizera maze kumushyira mu busate bw’urutare, mu gihe ubwiza bw’Imana no kugira neza kwayo kose byamunyuraga imbere. AA 218.2
Ibyo byabaye- ndetse ikirutaho isezerano Mose yahawe ko Imana izabana nawe ikamufasha- kuri Mose cyari igihamya cy’uko azagira guhirwa mu murimo wari uri imbere ye; bityo ibyo abirutisha cyane ubwenge bwose yigiye mu Misiri cyangwa ibyo yari yaragezeho nk’umuyobozi ukomeye cyangwa nk’umugaba w’ingabo. Nta bushobozi bwo ku isi cyangwa ubuhanga cyangwa ubwenge byashobora gusimbura ubwiza bw’Imana bubana n’abantu. AA 218.3
Ku munyabyaha, biteye ubwoba gusumirwa n’amaboko y’Imana nzima; ariko Mose yahagaze wenyine imbere y’Ihoraho, ntiyagira ubwoba kubera ko umutima we wari uhuje n’ubushake bw’Umuremyi we. Umuhimbyi wa Zaburi aravuga ati: “Iyaba naribwiraga ibyo gukiranirwa mu mutima wanjye, Uwiteka ntaba anyumviye.” (Zaburi 66:18). Ariko “amabanga y’Uhoraho ayahishurira abamwubaha, ibyo yabasezeranyije ni byo abibutsa.” Zaburi 25:14. AA 218.4
Imana yarivuze iti: “Uwiteka, Uwiteka, Imana y’ibambe n’imbabazi, itinda kurakara, ifite kugira neza kwinshi n’umurava mwinshi; igumanira abantu imbabazi, ikageza ku buzukuruza babo b’ibihe igihumbi, ibababarira gukiranirwa n’ibicumuro n’ibyaha: ntitsindishiriza na hato abo gutsindwa.” “Mose yihuta gucurika umutwe yunamye, yikubita hasi.” Mose yongeye gusaba Imana kugira ngo ibabarire ibyaha by’ubwoko bwayo, kandi ibajyane mu murage wayo. Gusaba kwa Mose kwarumviwe. Ku bw’ ubuntu bwe, Uwiteka yamuseraniye ko agiye kongera kugirira neza Abisiraheli kandi akabakorera ibitangaza bitigeze gukorwa “mu isi yose cyangwa mu ishyanga iryo ari ryo ryose.” AA 218.5
Mose yamaze kuri uwo musozi iminsi mirongo ine n’amajoro mirongo ine; kandi nk’uko byabaye mbere, muri iki gihe cyose, ubuzima bwa Mose bwitaweho mu buryo bw’igitangaza. Nta muntu wemerewe kuzamukana nawe cyangwa ngo hagire umuntu wegera uwo musozi mu gihe yari atari kumwe n’Abisiraheli. Nk’uko Imana yari yamutegetse, yari yabaje ibisate by’amabuye bibiri maze abizamukana mu mpinga y’umusozi; na none Uwiteka yongera “kwandika kuri bya bisate by’amabuye amagambo y’isezerano, ni yo ya Mategeko Cumi.” AA 218.6
Muri icyo gihe kirekire Mose yamaze asabana n’Imana, mu maso ha Mose harabagiranaga ikuzo ry’Imana. Mose ntiyari azi ibyamubayeho ariko ubwo yamanukaga uwo musozi, mu maso he hagaragaraga umucyo. Umucyo nk’uwo ni wo warabagiranye mu maso ha Sitefano igihe bamuzanaga imbere y’abacamanza nuko “abicaye mu rukiko bose bamutumbiriye babona mu maso ha Sitefano hasa n’aha marayika.” (Ibyakozwe n’intumwa 6:15). Aroni na rubanda rwose baramuhunze maze “batinya kumwegera.” Mose abonye umuvurungano wabo n’ubwoba bafite nyamara we atazi impamvu yabyo, yarabinginze ngo bamwegere. Yaberetse igihamya cy’uko Imana yongeye kwiyunga nabo, kandi abahamiriza ko Imana yongeye kubakirana ineza. Mu ijwi rye nta kindi bumvisemo uretse urukundo n’impuhwe, maze hanyuma umwe agerageza kumwegera. Kubera gutangara cyane ntiyashoboraga kuvuga maze atunga urutoke mu maso ha Mose arangije arongera arutunga mu ijuru nta cyo avuze. Uwo muyobozi ukomeye yamenye icyo uwo muntu ashaka kuvuga. Kubera inkomanga itewe n’icyaha bari bakoze, bumvaga Imana ikibarakariye, bityo ntibashoboraga kwihanganira umucyo uturutse mu ijuru. Iyo baba barumviye Imana, uwo mucyo uba warabujuje umunezero. Ufite inkomanga y’icyaha agira ubwoba. Umutima utarangwamo icyaha ntuzifuza kwihisha ngo uhunge umucyo mvajuru. AA 219.1
Mose yari afite ibintu byinshi ashaka kubabwira; bityo kubera impuhwe yari abafitiye kubw’ubwoba bwabo, yatwikiriye mu maso he kandi akomeza kujya agenza atyo na nyuma yaho iyo yagarukaga mu nkambi avuye kuvugana n’Imana. AA 219.2
Ikoresheje uko kurabagirana, Imana yashakaga kwereka Abisiraheli imiterere yera kandi ifite isumbwe iranga amategeko yayo, ndetse n’ikuzo ry’ubutumwa bwiza bwahishuriwe muri Kristo. Igihe Mose yari ku musozi, Imana ntiyamuhaye gusa ibisate by’amabuye byanditsweho amategeko, ahubwo yamweretse n’inama y’agakiza. Yabonye ko igitambo cya Kristo cyashushanywaga n’imigenzo n’imihango byo mu gihe cy’Abayuda; kandi umucyo wo mu ijuru wavaga i Kaluvari, kimwe n’ubwiza bw’amategeko y’Imana, ni byo byatumye mu maso ha Mose harabagirana hatyo. Uko kurabagirana kw’ijuru kwagaragazaga ko Mose ari we muhuza ugaragara ariko uhagarariye Umuhuza nyakuri. AA 219.3
Ubwiza bwagaragaraga mu maso ha Mose bugaragaza imigisha ubwoko bw’Imana bukurikiza amategeko yayo buhabwa binyuze mu murimo w’ubuhuza Kristo akora. Ubwo bwiza bwagaragaye kuri Mose buhamya kandi ko uko turushaho gusabana n’Imana, ni ko turushaho gusobanukirwa n’ibyo idusaba, ni nako kandi tuzarushaho kugira ishusho y’Imana, kandi ni ko duhinduka abasangiye kamere y’Imana. AA 219.4
Mose yasuraga Kristo. Nk’uko umuvugizi w’Abisiraheli yitwikiraga mu maso he kubera ko abantu batashoboraga kwihanganira kureba ubwiza bwaho, ni nako Kristo, Umuhuza wavuye mu ijuru, ubwo yazaga ku isi, yatwikirije ubumana bwe umubiri wa kimuntu. Iyo aza yambaye kurabagirana ko mu ijuru, ntiyari gushobora kubona uko yegera abantu mu bunyacyaha bwabo. Ntibajyaga kwihanganira ubwiza bwo kuboneka kwe. Bityo rero, yicishije bugufi, afata “ishusho ya kamere y’ibyaha” (Abaroma 8:3), kugira ngo abashe kugera ku nyokomuntu yacumuye maze ayizahure. AA 219.5


text:
Ikigo cy’igihugu gishinzwe uburezi (REB) cyahawe ibitabo bibiri bigenerwa umwarimu, bizifashishwa mu kwigisha amateka y’u Rwanda, kwigisha umuco w’amahoro n’urukundo ndetse no gukumira ko Jenoside yazongera kubaho.
Ni mu gikorwa cyo guhererekanya ibyo bitabo cyabereye ku rwibutso rwa Jenoside rwa Kigali ruri ku Gisozi, kuri uyu wa Kabiri tariki 7 Kanama 2018, aho Umuryango AEGIS Trust wamuritse ibi bitabo ugahita ubishyikiriza iki kigo cyita ku burezi ngo kizabisakaze mu mashuri.
Umuyobozi mukuru wa REB, Dr Ndayambaje Irénée, ashimangira ko ibyo bitabo ari ingirakamaro kuko bikubiyemo inyigisho zifatwa nk’umusingi w’amahoro.
Yagize ati: “Izo nyigisho ni umusingi w’amahoro n’imibanire myiza hagati y’abantu ubwabo bikazatuma ibyo bagezeho batazahindukira ngo babisenye. Ibi bitabo rero bije gufasha umwarimu gukomeza kwigisha neza ibyo kurwanya Jenoside cyane ko birimo n’ingero nyinshi zifatika”.
Yakomeje agaragaza amahirwe k’uzashaka kwihugura akoreshje ibyo bitabo, avuga ko hari umushinga wo kubishyira ku mbuga nkoranyambaga ku buryo bizaba byoroheye buri wese washaka kubisoma.
Umuyobozi wa gahunda muri Aegis Trust, Anita Kayirangwa, avuga ko ibyo bitabo bifite umwihariko wo gufasha abarimu guhuza amasomo asanzwe n’inyigisho z’amahoro.
Yagize ati: “Ubundi byagoraga umwarimu gufata amasomo ajyanye n’amahoro n’indangagaciro akayahuza n’asanzwe nk’imibare n’andi. Ni yo mpamvu twahaye REB ibi bitabo birimo amasomo n’uburyo bwo kuyatanga hagamijwe korohereza abarimu kugeza izo nyigisho ku banyeshuri”.
Ubuyobozi bwa Aegis Trust buvuga ko bugiye gushaka ingufu ngo hacapwe ibindi bitabo byinshi ku buryo nibura kuri buri shuri byahagera, bikazunganirwa n’ibizaba biri ku mbuga nkoranyambaga.
Ibi bitabo bibiri kimwe kigenewe umwarimu, ikindi kikaba ari igitabo nyoboramasomo gifasha umwarimu mu gutegura ibyo yigisha, gusa nta saha cyangwa igihe umwarimu ahabwa cyo kubyigisha ahubwo biteganywa ko abyinjiza muri buri somo.
Iki gikorwa cyakozwe n’uyu muryango mpuzamahanga uharanira amahoro binyuze mu gukumira no kurwanya Jenoside, AEGIS Trust, kiri muri gahunda uyu muryango usanganywe y’uburezi bugamije amahoro, mu rwego rwo guherekeza integanyanyisho nshya irimo gukurikizwa ubu mu mashuri.
Mu nteganyanyigisho nshya, umwarimu asabwa kwigisha ibijyanye no kwimakaza umuco w’amahoro, imibanire myiza, ubworoherane, gukundana, ubwumvikane n’amateka y’u Rwanda no gukumira ko Jenoside itazongera kugaruka hirya no hino ku Isi.


text:
Abahinga mu gishanga cy’Urwonjya barasaba kubakirwa ubwanikiro n’ubuhunikiro
Abahinga mu gishanga cy’Urwonjya mu Mirenge ya Nyagisozi na Cyahinda mu Karere ka Nyaruguru, barifuza kubakirwa ubuhunikiro bw’imbuto y’ibirayi ndetse n’ubwanikiro bw’ibigori, kubera umusaruro mwinshi bagira.
Ubundi igishanga cy’Urwonjya gihingwaho ibirayi n’ibigori. Gipima hegitari 108, ariko ubwanikiro bw’ibigori bafite bwubatswe hataratunganywa hegitari 57 zongereweho nyuma.
Ibi bituma aho kwanika ibigori hababana hatoya nk’uko bivugwa na Théogène Kwizera, uyobora Koperative Abishyize hamwe, yibumbiwemo n’abahinga muri icyo gishanga.
Ubwo tariki 16 Nzeri 2021 ubuyobozi bwa RAB bwatangirizaga igihembwe cy’ihinga muri iki gishanga, Kwizera yagize ati “Aho hantu hose hongereweho nta bwanikiro buhari. Hegitari 57 ni nyinshi, kandi ubu tureza toni 5.5 kuri hegitari. Tubonye nk’ubwanikiro bune bwiyongera ku bw’amashitingi ubu twifashisha, byaba ari intambwe.”
Koperative Abishyize hamwe yaninjiye muri gahunda yo kwituburira imbuto y’ibirayi, none ubu irifuza gufashwa kubaka ubuhunikiro bw’imbuto.
Perezida Kwizera avuga ko ubuyobozi bw’Akarere ka Nyaruguru bwabasuye mu bihe byashize, bukabasezeranya kuzabasanira inzu ya Leta iri hafi aho bakaba ari yo bifashisha nk’ubuhunikiro, ariko we ngo iyo yitegereje abona iyo nzu ari ntoya agereranyije n’umusaruro biteze.
Agira ati “Twamaze gutunganya imirima yo kuzatuburiramo imbuto, twiteze kuzeza toni 200. Turifuza aho kuzazihunika.”
Muri iyi koperative bafite n’imbogamizi y’uko hari inyubako bari bashyiriwe mu gishanga yafashaga kohereza amazi aho akenewe (van) yasenyutse hari gushyirwa kaburimbo mu muhanda Huye -Nyaruguru.
Kwizera asobanura iby’iki kibazo agira ati “Twirwanyeho ku ihinga riheruka, nk’intore, twuhira ibirayi twari twahinze. Ariko twifuzaga ko ubuyobozi bwadufasha bigakemuka, kugira ngo imvura itazaba nyinshi noneho amazi akajya mu mirima.”
Umuyobozi w’Akarere ka Nyaruguru w’agateganyo, Janvier Gashema, avuga ko iki kibazo cy’inyubako iyobora neza amazi mu gishanga kiza gukemuka.
Ati “Turaza gukorana n’abashinzwe ubuhinzi mu Karere ku buryo biza kwihuta. Ntabwo twifuza ko umusaruro wanyu watwarwa n’amazi. Ibikorwa remezo ntibyangiza ibindi, kandi umuhanda dukeneye kuwugendamo ariko dufite n’icyo kurya, dutekanye.”
Ubuhunikiro na bwo ngo bagiye kubushaka bahereye mu mafaranga bari bateganyirije gusana inzu bari bemerewe ku ikubitiro.
Avuga kandi ko n’ubwo ubwanikiro butabonekera rimwe, bafatanyije na RAB bazabushaka. Mu gihe bitarashoboka, ngo bazabafasha kubona shitingi zo kwifashisha.